sagorsarker/bangla-wikipedia huggingface dataset:
রম্যা পান্ডিয়ান

রম্যা পান্ডিয়ান (জন্ম ১৩ আগস্ট ১৯৯০) একজন ভারতীয় অভিনেত্রী যিনি মূলত তামিল চলচ্চিত্র জগতের সাথে যুক্ত। তিনি "জোকার" (২০১৬) এবং "আন দেবথাই" (২০১৮) ছবিতে তার ভূমিকার জন্য পরিচিত। চেন্নাই টাইমস -এর পক্ষ থেকে তাকে "২০২০ সালের টেলিভিশনের সবচেয়ে আকাঙ্ক্ষিত নারী" হিসেবে তালিকাভুক্ত করা হয়েছে। ২০২১ সালে, রম্যা রিয়েলিটি শো "বিগ বস ৪-" এ অংশগ্রহণ করেন।
রম্যা পান্ডিয়ান আন্না বিশ্ববিদ্যালয়ের অধিভুক্ত গুইন্ডির কলেজ অফ ইঞ্জিনিয়ারিং থেকে বায়োমেডিকেল ইঞ্জিনিয়ারিংয়ে স্নাতক ডিগ্রি অর্জন করেন। স্নাতক শেষ করার পর, তিনি গবেষণা ও উন্নয়ন বিশ্লেষক হিসেবে কাজ শুরু করেন। তিনি মণি রত্নমের সহকারী পরিচালক শেলির সাথে "মানে থেইন পোনমানে" নামের একটি স্বল্পদৈর্ঘ্য চলচ্চিত্রে কাজ করার সুযোগ পান। এরপর তিনি বালাজি শক্তিভেলের "রা রা রাজশেখর" চলচ্চিত্রে একটি ভূমিকায় অভিনয় করেছিলেন। পরবর্তীতে রম্যা "ডামি টাপ্পাসু" (২০১৫) চলচ্চিত্রের মাধ্যমে অভিনয় জগতে পাকাপাকিভাবে আত্মপ্রকাশ করেন। তিনি এরপর রাজু মুরুগানের "জোকার" (২০১৬) চলচ্চিত্রে অভিনয়ের জন্য চুক্তিবদ্ধ হন। তিনি এই ছবিতে একজন গ্রাম্য সুন্দরীর চরিত্রে অভিনয় করেছিলেন। 
অভিনেতা এবং পরিচালক সামুথিরকানি "জোকারে" রম্যার অভিনয় দেখে প্রশংসা করেন এবং তার আসন্ন চলচ্চিত্র "আন দেবথাই" (২০১৮) -তে একজন আইটি কোম্পানিতে কর্মরত মায়ের ভূমিকায় অভিনয়ের জন্য রম্যাকে নির্বাচিত করতে আগ্রহী হন। গল্পটি শোনার পর রম্যা ছবিটি করতে রাজি হন। ছবিটির পর্যালোচনায়, "ইন্ডিয়া টুডের" একজন সমালোচক তার অভিনয়ের ইতিবাচক পর্যালোচনা করেন। 
রম্যা আঞ্চলিক টিভি চ্যানেলে সম্প্রচারিত রান্নার অনুষ্ঠান "কুকু উইথ কোমালি" -এর একজন প্রতিযোগী ছিলেন। তিনি কৌতুকমূলক টেলিভিশন অনুষ্ঠান "কালক্কা পোভাথু ইয়ারু" -এর একজন বিচারক ছিলেন। ২০২০ সালে, রম্যা রিয়েলিটি শো "বিগ বস তামিলের" চতুর্থ মরসুমে প্রতিযোগী হিসেবে অংশগ্রহণ করেছিলে। ২০২০ সালের অক্টোবরে জী ফাইভে মুক্তিপ্রাপ্ত ওয়েব শৃঙ্খলা "মুগিলানে" রম্যা অভিনয় করেছিলেন। এরপর তিনি সূর্যের ২ডি এন্টারটেইনমেন্ট প্রযোজনা সংস্থা দ্বারা প্রযোজিত "রামে আন্দালুম রাবনে আন্দালুম" (২০২১) ছবিতে অভিনয় করেছিলেন। সিভি কুমারের "তিরুকুমারান এন্টারটেইনমেন্ট" সংস্থা রম্যার আসন্ন চলচ্চিত্র প্রকল্পের প্রযোজনার দায়িত্বে ছিলেন। 
রম্যা পান্ডিয়ান হলেন প্রাক্তন চলচ্চিত্র পরিচালক দুরাই পান্ডিয়ানের মেয়ে। তিনি তামিল চলচ্চিত্রে জগতের অভিনেতা অরুণ পান্ডিয়ানের ভাগ্নী। রম্যার পরিবার তিরুনেলভেলি অঞ্চলের বাসিন্দা। বাগানে তৈরির প্রতি তার আগ্রহের কথা রম্যা তার এক বিবৃতিতে উল্লেখ করেছেন। 
২০২৪ সালে, রাম্যা গঙ্গা নদীর তীরে ঋষিকেশে যোগ প্রশিক্ষক লাভেল ধবনকে বিয়ে করেন।
ভাবনা পানি

ভাবনা পানি (জন্ম: ৬ জুলাই ১৯৮৫) একজন ভারতীয় অভিনেত্রী, মডেল এবং নৃত্যশিল্পী। তিনি ধ্রুপদী নৃত্যধারা ওড়িশি এবং কত্থক - এর প্রশিক্ষণপ্রাপ্ত। পাশাপাশি তিনি ব্যালে এবং সমসাময়িক আধুনিক নৃত্যেও প্রশিক্ষিত। ২০০১ সালে মুক্তিপ্রাপ্ত "তেরে লিয়ে" চলচ্চিত্রের মাধ্যমে তিনি অভিনয় জগতে প্রবেশ করেন।
ভাবনা পানি ১৯৮৫ সালের ৬ জুলাই জন্মগ্রহণ করেন। তিনি মুম্বাইয়ে বড় হয়ে ওঠেন। ভাবনা বিজ্ঞাপন নির্মাতা উদয় শঙ্কর পানির মেয়ে। তার এক ছোট বোন আছে যার নাম দেবনা পানি আছে। দেবনা একজন ফ্যাশন ডিজাইনার এবং অভিনেত্রী। ভাবনা মুম্বাইয়ের মিঠিবাই কলেজ থেকে মনোবিজ্ঞান এবং দর্শনে বি এ ডিগ্রি অর্জন করেন।
ভাবনা কেলুচরণ মহাপাত্র এবং বিরজু মহারাজের কাছ থেকে ওড়িশি এবং কত্থক নৃত্যের প্রশিক্ষণ নিয়েছেন। তিনি "টেরেন্স লুইস কনটেম্পোরারি" নৃত্য প্রতিষ্ঠান থেকে সমসাময়িক জ্যাজ এবং ব্যালে নৃত্য শিখেছেন।
১৬ বছর বয়সে ভাবনা তার প্রথম বলিউড ছবি "তেরে লিয়ে"-তে অভিনয় করেন। তারপর তিনি পুরী জগন্নাধ পরিচালিত কন্নড় চলচ্চিত্র "যুবরাজা" (২০০১), আর. শ্রীনিবাস পরিচালিত তেলুগু চলচ্চিত্র "নিনু চুড়াকা নেনুন্দালেনু" (২০০২) এবং প্রিয়দর্শনের মালায়ালাম কৌতুকমুখী চলচ্চিত্র "ভেট্টাম" -এ অভিনয় করেছেন। ভেট্টাম ছবিতে বীণা চরিত্রে অভিনয়ের জন্য তিনি মালয়েলী দর্শকদের কাছ থেকে প্রস্ংশা লাভ করেন। ভাবনা জানিয়েছেন যে তিনি আরও প্রেম ও কৌতুকমুখী ছবি করতে আগ্রহী।
ভাবনা দশ বছরেরও বেশি সময় ধরে সাহারা ইন্ডিয়ার প্রযোজনায় নির্মিত "ভারতী" অনুষ্ঠানে প্রধান নৃত্যশিল্পী হিসেবে অভিনয় করে আসছেন। তিনি "সো মেনি সক্স" ছবিতে তার অভিনয়ের জন্য সেরা সহ-অভিনেত্রী হিসেবে "মাহিন্দ্রা এক্সেলেন্স ইন থিয়েটার" পুরস্কার জিতেছেন।
আলফি পাঞ্জিকরণ

আলফি পাঞ্জিকরণ একজন ভারতীয় অভিনেত্রী, যিনি মূলত মালায়ালাম চলচ্চিত্র জগতের সাথে যুক্ত। তিনি ২০১৮ সালে একটি মালয়ালম চলচ্চিত্রের মাধ্যমে অভিনয় জগতে প্রবেশ করেন। আলফি "শিক্কারি শম্ভু" ছবিতে অভিনয়ের মাধ্যমে সাফল্য পান। তিনি পরবর্তীতে "সানডে হলিডে", "ভ্যালিকুডিলিলে ভেল্লাকারন", "সিগনেচার", "ইলায়ারাজা", "মারকোনি মাথাই" এবং "মালিকাপ্পুরাম" সহ একাধিক মালায়ালাম চলচ্চিত্রে উল্লেখযোগ্য চরিত্রে অভিনয় করেন।
আলফি পাঞ্জিকরণ আন্না বিশ্ববিদ্যালয় থেকে কম্পিউটার সায়েন্সে স্নাতক ডিগ্রি অর্জন করেছেন।
আলফি প্রথম ২০১৮ সালে মুক্তিপ্রাপ্ত মালায়ালাম ছবি "শিকারি শম্ভু"-তে রেবতী চরিত্রে অভিনয়ের জন্য সবার নজর কেড়েছিলেন।
সালতা

সালতা (আরবি: سلتة) একটি ঐতিহ্যবাহী ইয়েমেনি খাবার। "সালতা" ইয়েমেনের জাতীয় খাবার হিসেবে গণ্য করা হয়। অটোমান সাম্রাজ্যে "সালতা" দাতব্য খাবার হিসেবে ব্যবহৃত হত এবং এটি সম্পদশালীদের বা মসজিদ থেকে দান করা অবশিষ্ট খাবার দিয়ে তৈরি করা হত। এটি দেশের উত্তরাঞ্চলে ব্যাপকভাবে খাওয়া হয়। সাধারণত এটি দুপুরের খাবার হিসেবে পরিবেশিত হয়। এর ভিত্তি একটি বাদামি মাংসের স্ট্যু, যাকে "মারাক" বলা হয়। এতে ফেনায়িত মেথি ও "সাখাওয়িক" (মরিচ, টমেটো, রসুন ও ভেষজ উপাদান মিশ্রিত করে তৈরি সালসা) থাকে। সাধারণত "সালতা"তে ভাত, আলু, স্ক্র্যাম্বল করা ডিম, সাম্বল এবং শাকসবজি যোগ করা হয়। এটি ঐতিহ্যগতভাবে "খুবজ মুলাওয়া" (একটি ইয়েমেনি রুটি) দিয়ে খাওয়া হয় এবং এটি দিয়ে খাবারটি তুলতে ব্যবহৃত হয়।
"সালতা" একটি প্রাচীন ইয়েমেনি খাবার এবং হাজার হাজার বছর পুরানো বলে মনে করা হয়। বলা হয়, প্রাচীনকালে এর উপাদান ছিল শুধু "মারাক" ও "হুলবাহ" (মেথি)। এরপর এটি বিকাশ লাভ করে এবং দুটি খাবারে বিভক্ত হয়: "সালতা" ও "ফাহসা"। "সালতা" সাধারণত রান্না করা হয় শক্ত কাদার হাঁড়িতে, যাকে "হারাদাহ" বলা হয়।
পঙ্কজবল্লী

পঙ্কজবল্লী মালায়ালাম চলচ্চিত্র জগতের একজন বিশিষ্ট অভিনেত্রী। তিনি ১৯৬০ এবং ১৯৭০ এর দশকের শেষের দিকে মালায়ালাম চলচ্চিত্রে পার্শ্ব চরিত্রে অভিনয়ের জন্য পরিচিত ছিলেন। পঙ্কজবল্লী ১৯৫১ সালে "জীবিতা নৌকা" চলচ্চিত্রের মাধ্যমে অভিনয় জগতে আত্মপ্রকাশ করেন। তিনি ৫০টিরও বেশি সিনেমায় অভিনয় করেছেন। তার নাতনী কাবেরীও তামিল এবং মালায়ালাম চলচ্চিত্রের একজন অভিনেত্রী। 
পঙ্কজবল্লী জন্মসূত্রে আলাপুজার চেঙ্গান্নুর অঞ্চলের অধিবাসী। তিনি কৌতুক অভিনেতা এবং মৃদঙ্গম বাদক নানুকুত্তনের সাথে বিবাহিত। তাদের তিনটি সন্তান রয়েছে।
ফার্সি ভাষার কবি এবং লেখকদের তালিকা

এই তালিকাটি অসম্পূর্ণ। তবে ক্রমাগত সম্প্রসারিত হচ্ছে এবং এতে ইরান, আজারবাইজান, ইরাক, জর্জিয়া, দাগেস্তান, তুরস্ক, সিরিয়া, আফগানিস্তান, তুর্কমেনিস্তান, তাজিকিস্তান, উজবেকিস্তান, লেবানন, চীন, পাকিস্তান, ভারত এবং অন্যান্য স্থানের ফারসি কবিদের পাশাপাশি ফারসি ভাষায় লেখা কবিদেরও অন্তর্ভুক্ত করা হয়েছে এবং হচ্ছে।
সইদা ফৈজ

মুহতরামে সইদা ফৈজ সাহিবা ( , ; ৯ই জুন ১৯২৫ - ১৪ই সেপ্টেম্বর ২০১০) উত্তর প্রদেশের গাজীপুরের একজন শিক্ষাবিদ এবং সমাজ সংস্কারক ছিলেন। তিনি গাজীপুরের মহিলাদের উন্নয়নে, বিশেষ করে শিক্ষাগত সংস্কারের কাজে, সক্রিয়ভাবে অংশগ্রহণ করেছিলেন।
সইদা ফৈজ তাঁর অন্য পাঁচ বোন এবং দুই ভাইয়ের মধ্যে সবার বড় ছিলেন। তাঁর বাবার নাম মোহাম্মদ সুলাইমান আদমি এবং মা হলেন মরিয়ম আদমি। তাঁরা উত্তর প্রদেশের গোরক্ষপুরের বাসিন্দা ছিলেন। তাঁর বাবা একজন স্বাধীনতা সংগ্রামী ছিলেন এবং তাঁর দেশপ্রেমের জন্য স্বাধীনতা-পূর্ব ভারতে জনপ্রিয় ছিলেন। সইদা ফৈজ এমন একটি ভারতীয় সমাজে বড় হয়ে ওঠেন যেখানে তখনও নারী শিক্ষা এবং স্বাধীনতার বিষয়ে ব্যাপক বৈষম্য ছিল। কিন্তু নারী শিক্ষার বিরুদ্ধে এই সামাজিক কুসংস্কারের মধ্যেও, তাঁর বাবা-মা তাঁকে সর্বোত্তম শিক্ষা প্রদানের জন্য দৃঢ়প্রতিজ্ঞ ছিলেন।
সইদা ফৈজ উত্তর প্রদেশের আলিগড় মুসলিম বিশ্ববিদ্যালয় থেকে উচ্চশিক্ষা অর্জন করেন এবং এমএ, বিটি ডিগ্রি অর্জন করেন।
শিক্ষাজীবন শেষ করার পর, তিনি উত্তরপ্রদেশের বস্তী অঞ্চলের সরকারি বালিকা বিদ্যালয়ে শিক্ষিকা হিসেবে কাজ করেন। পরবর্তীতে, তিনি উত্তর প্রদেশের অনেক সরকারি বালিকা আন্তঃকলেজে একজন প্রভাষক এবং তার পরে অধ্যক্ষ হিসেবে দায়িত্ব পালন করেন। উত্তরপ্রদেশের বিভিন্ন সরকারি ইন্টারমিডিয়েট কলেজে অধ্যক্ষ হিসেবে দায়িত্ব পালনের পর, তিনি ১৯৮৫ সালে গাজীপুরে শাহ ফৈজ পাবলিক স্কুল শুরু করেন।
১৯৬২ সালে, সইদা ফৈজ শাহ আবুল ফৈজের সাথে বিবাহ বন্ধনে আবদ্ধ হন। বিয়ের পর, তিনি গাজীপুরের সরকারি বালিকা আন্তঃ কলেজে অধ্যক্ষ হিসেবে তাঁর কর্মজীবন শুরু করেন। শাহ আবুল ফৈজ গাজীপুরের বাসিন্দা। শহরে তিনি অত্যন্ত সম্মানিত ছিলেন এবং ১৯৭৪ সালে তিনি এমএলএ পদ অর্জন করেন। শহরে একটি স্কুল খোলার স্বপ্ন ছিল তাঁর, কিন্তু ১৯৮৪ সালে অসুস্থতার কারণে তিনি মারা যান। সইদা তাঁর স্বামীর ইচ্ছা পূরণ করার সিদ্ধান্ত নেন। তিনি ১৯৮৫ সালে গাজীপুরের মিয়ানপুরায় তাঁর নিজের বাড়ির কাছে এল-কেজি থেকে তৃতীয় শ্রেণী পর্যন্ত একটি ছোট স্কুল প্রতিষ্ঠা করেন। তিনি তাঁর স্বামীর নামে স্কুলটির নামকরণ করেন শাহ ফৈজ মেমোরিয়াল স্কুল এবং পরে নতুন দিল্লির কেন্দ্রীয় মাধ্যমিক শিক্ষা বোর্ড থেকে এর অধিভুক্তি লাভ করেন। পরবর্তীতে অধিভুক্তির পর স্কুলটির নামকরণ করা হয় শাহ ফৈজ পাবলিক স্কুল।
গাজীপুরে সমাজের উন্নয়ন এবং শিক্ষাকে উৎসাহিত করার জন্য সইদা ফৈজ নতুন দিল্লির জাতীয় সংহতি পরিষদ-এর থেকে ২০০৯ সালে শ্রেষ্ঠ শিক্ষাবিদ পুরস্কার অর্জন করেন।
একাধিক লেখক সইদা ফৈজের সমস্ত কাজ এবং জীবন সম্বন্ধে লিখেছেন, যেখানে তাঁর কাজ, অনুপ্রেরণা এবং তাঁর কাছ থেকে প্রাপ্ত অভিজ্ঞতাগুলি লেখকদের নিজস্ব ভাষায় বর্ণনা করা হয়েছে। এগুলি সংকলিত করে, ২০১০ সালে "সইদা ফৈজ - অ্যান ইন্সপিরেশন" নামে একটি বই প্রকাশিত হয়। বইটি গাজীপুরের শিক্ষা উন্নয়ন ফোরাম দ্বারা প্রকাশিত হয়েছিল। বইটির পৃষ্ঠপোষক ছিলেন নাদিম আদমি। বইটির প্রধান সম্পাদক ছিলেন কে পি তিওয়ারি এবং সম্পাদক ওবায়দুর রহমান সিদ্দিকী। ছয়জন সহযোগী সম্পাদক ছিলেন: আতিয়া আদমি, মীনা আদমি, উমা শর্মা, ওয়াকিম এফ রহমান এবং মোহাম্মদ সালেন।
কুক্কু পরমেশ্বরন

কুক্কু পরমেশ্বরন একজন ভারতীয় অভিনেত্রী এবং কন্ঠ শিল্পী। ইনি মূলত মালায়ালাম চলচ্চিত্র জগতের সাথে যুক্ত। ১৯৮৮ সালে "ওরে থুভাল পক্ষিকাল" ছবিতে অভিনয়ের জন্য তিনি সেরা সহ অভিনেত্রী হিসেবে কেরালা রাজ্য চলচ্চিত্র পুরস্কার জিতেছিলেন। 
কুক্কু তার অভিনয় জীবন শুরু করেছিলেন একজন শিশুশিল্পী হিসেবে। তিনি একজন ধ্রুপদী নৃত্যশিল্পী, ফ্যাশন ডিজাইনার এবং থিয়েটার অভিনেত্রী । তিনি কোঝিকোড়ের "স্কুল অফ ড্রামাটিক আর্টস" থেকে পড়াশোনা করেছেন। পরে, তিনি ন্যাশনাল ইনস্টিটিউট অফ ফ্যাশন টেকনোলজিতে থেকে উচ্চশিক্ষা গ্রহন। "কটন মেরি, মুনিলোন্নু, ওরিদাথু, কাজকাম, সম্মোহনম, বনপ্রস্থম, জনম, অনন্তরাম, থিঙ্কলাজচা নাল্লা দিবাসম" এবং "নিঝলকুথু" ছবিতে কুক্কুর অভিনয় দর্শক এবং সমালোচকদের কাছ থেকে প্রসংশা পেয়েছে। কুক্কুর স্বামী চলচ্চিত্র পরিচালক মুরালি মেনন।
অক্ষা পরদাসনী

অক্ষা পরদাসনী হলেন একজন ভারতীয় অভিনেত্রী যিনি মূলত তেলুগু চলচ্চিত্র এবং হিন্দি ওয়েব শৃঙ্খলায় অভিনয়ের জন্য পরিচিত। তিনি "গোল" (২০০৭) চলচ্চিত্রের মাধ্যমে মালায়ালাম চলচ্চিত্র জগতে আত্মপ্রকাশ করেন। অক্ষা "যুবাথা" (২০০৮), "রাইড" (২০০৯) এবং "কান্দিরিগা" (২০১১) এর মতো তেলুগু চলচ্চিত্রে অভিনয় করে খ্যাতি অর্জন করেন। 
অক্ষা সিন্ধি বংশোদ্ভূত। তিনি মাহিমের বোম্বে স্কটিশ স্কুল থেকে পড়াশোনা করেন। সেখানে তিনি তার দ্বাদশ শ্রেণি অবধি পড়াশুনা করেন। 
সম্প্রতি, অক্ষা পরদাসনী চিত্রগ্রাহক কৌশল শাহকে বিয়ে করেছেন, যা তার জীবনের একটি সুন্দর নতুন অধ্যায়ের সূচনা করেছে। 
অষ্টম শ্রেণিতে পড়ার সময় অক্ষা মডেলিং করতে শুরু করেন এবং এরপর তিনি প্রায় ৭৫টি বিজ্ঞাপনে কাজ করেছেন। তিনি মালায়ালাম ছবি "গোল""-এর মাধ্যমে চলচ্চিত্র জগতে প্রবেশ করেন, যেখানে পরিচালক "যুবাথ" তাকে দেখতে পান এবং তার আসন্ন ছবির একটি প্রধান চরিত্রে অভিনয়ের জন্য তাকে চুক্তিবদ্ধ করেন। অক্ষা দশম শ্রেণীতে পড়ার সময় "গোল" চলচ্চিত্রের চিত্রগ্রহনের কাজ শেষ করেছিলেন। তিনি মালায়ালাম চলচ্চিত্র "ব্যাঙ্গলস" এর একটি গানে অতিথি শিল্পী হিসেবে উপস্থিত হয়েছিলেন। 
এর দুই বছর পর অক্ষা তেলুগু ছবি "বেঙ্গল টাইগারে" একটি অতিথি চরিত্রে অভিনয় করেন।
অক্ষা মার্কিন যুক্তরাষ্ট্র ভিত্তিক ফ্যাশন সংস্থা "যোগ দ্য লেবেল" -এ যোগ দেন। এই সংস্থা বিশ্বব্যাপী মার্কিন যুক্তরাষ্ট্র এবং ইউরোপে উৎপাদিত পণ্যের ছবি বিক্রি করে।
হিল্লা রুস্তমজী ফরিদুনজী

হিল্লা রুস্তমজী ফরিদুনজী (১৮৭২ - ১৯৫৬) ছিলেন একজন ভারতীয় শিক্ষাবিদ এবং রাজনৈতিক কর্মী।
তিনি নারী শিক্ষা তহবিল সমিতির সম্পাদক ছিলেন।
১৯৩১ - ৩২ সালে মাদ্রাজে অনুষ্ঠিত সর্বভারতীয় মহিলা সম্মেলনের সভায়, ফরিদুনজী বর্ণ বৈষম্য দূরীকরণ এবং বিভিন্ন ধর্মীয় সম্প্রদায়ের জন্য পৃথক স্কুল বিলুপ্তির প্রস্তাব করেন। ১৯৩৫ সালে, তিনি এআইডব্লিউসি-এর সভাপতি হিসেবে দায়িত্ব পালন করেন, এবং সম্মেলনের স্থায়ী কমিটির পৃষ্ঠপোষক হিসেবে দায়িত্ব পালন করেন। তিনি কমলাদেবী চট্টোপাধ্যায়ের ঘনিষ্ঠ সহযোগী ছিলেন এবং মহাত্মা গান্ধীর ঘনিষ্ঠ বন্ধু হয়ে ওঠেন।
১৯৩২ সালে যখন লেডি আরউইন কলেজ চালু হয়, তখন তিনি তার প্রথম প্রশাসকদের একজন ছিলেন। তিনি এর আহ্বায়ক এবং কোষাধ্যক্ষ ছিলেন এবং মৃত্যুর আগে পর্যন্ত কলেজের জন্য কাজ করে গেছেন। ১৯৫৪ সালে তিনি অল ইণ্ডিয়া উইমেন'স এডুকেশন ফাণ্ড অ্যাসোসিয়েশনের সভাপতির ভূমিকায় কলেজের স্নাতকোত্তর আবাসন উদ্বোধন করেন। তাঁর স্মৃতিতে প্রধান আবাসিক হলটি এখন হিল্লা ফরিদুনজী হল নামে পরিচিত।
আথিরা প্যাটেল

আথিরা প্যাটেল একজন ভারতীয় অভিনেত্রী যিনি মূলত মালায়ালাম ছবিতে অভিনয় করেন। তিনি ২০১৬ সালে সংস্কৃত ছবি "ইশতি" -এর মাধ্যএ অভিনয় জগতে আত্মপ্রকাশ করেন। তিনি "আঙ্গামালি ডায়েরিজ" (২০১৭) চলচ্চিত্রে ভিনসেন্ট পেপের বোনের ভূমিকায় অভিনয় করার জন্য সর্বাধিক পরিচিত। 
"ডেকান ক্রনিকলকে" দেওয়া এক সাক্ষাৎকারে তার পদবি সম্পর্কে বলতে গিয়ে আথিরা উল্লেখ করেন যে তার পিতামহ কর্ণাটকের একজন গ্রামপ্রধান ছিলেন, যাদেরকে প্যাটেলার বলা হয়, যে কারণে তাদের পারিবারিক পদবি প্যাটেল। 
আথিরা জবি ভার্গিসের লিখিত ও পরিচালিত "ভুজা দে" নামের একটি স্বল্পদৈর্ঘ্য চলচ্চিত্রে প্রথম অভিনয় করার সুযোগ পান। ২০১৬ সালে, তিনি একটি সংস্কৃত ছবি "ইশতি" -এর মাধ্যমে আত্মপ্রকাশ করেন, যেখানে তিনি অভিনেতা নেদুমুদি ভেনুর অভিনীত চরিত্রের তৃতীয় স্ত্রীর ভূমিকায় অভিনয় করেন। ২০১৭ সালে মুক্তিপ্রাপ্ত লিজো জোসে পেলিসেরি পরিচালিত "অঙ্গামালি ডায়েরিজ" ছবিতে আথিরা মার্সির চরিত্রে অভিনয় করেছিলেন। একই বছর তিনি "ভিলেন" এবং "আদু ২" ছবিতে অভিনয় করেন।
আথিরা "কন্টেসা" (২০১৮) ছবিতে অভিনেতা আপ্পানি শরতের সাথে জুটি বাঁধেন এবং প্রধান নারী চরিত্রে অভিনয় করেন।
হেলেন গিরি সাইয়েম

হেলেন গিরি সাইয়েম একজন ভারতীয় সঙ্গীতবিদ এবং ইতিহাসবিদ, যিনি খাসি সঙ্গীত ঐতিহ্যের প্রচারে তাঁর প্রচেষ্টার জন্য পরিচিত। তিনি নর্থ ইস্টার্ন হিল ইউনিভার্সিটি অনুষদের প্রাক্তন সদস্য ছিলেন। তিনি সঙ্গীত নাটক আকাদেমির নির্বাহী পরিষদের একজন সদস্য।
তিনি ঐতিহ্যবাহী খাসি বাদ্যযন্ত্রের পুনরুদ্ধারে অবদান রেখেছেন বলে জানা যায় এবং এইসঙ্গে তিনি খাসি সঙ্গীতের প্রচারের জন্য শিলংয়ের মার্টিন লুথার খ্রিস্টান বিশ্ববিদ্যালয়ে একটি বৃত্তি তহবিল প্রতিষ্ঠা করেছেন।
তিনি ৩৫টি ঐতিহ্যবাহী সঙ্গীত প্রতিষ্ঠান প্রতিষ্ঠায় সহায়তা করেছেন এবং শারীরিকভাবে প্রতিবন্ধী শিশুদের পুনর্বাসনের জন্য কাজ করার পাশাপাশি সঙ্গীত উৎসব আয়োজন করেছেন।
হেলেন গিরি সাইয়েম স্বাধীনতা-পূর্ববর্তী সময়ের খাসি জীবন নিয়ে একটি বই লিখেছেন, যার নাম"খাসি আণ্ডার ব্রিটিশ রুল, ১৮২৪ - ১৯৪৭", এটি সেই সময়ের একটি ঐতিহাসিক আখ্যান।
খাসি সঙ্গীতে অবদানের জন্য ভারত সরকার ২০০৮ সালে তাঁকে চতুর্থ সর্বোচ্চ বেসামরিক সম্মান পদ্মশ্রী প্রদান করে।
সাইয়াদিয়া

সাইয়াদিয়া () মধ্যপ্রাচ্যের একটি মশলাদার মাছ ও ভাতের খাবার। এটি জিরা এবং অন্যান্য মসলা, পাশাপাশি ভাজা পেঁয়াজ দিয়ে তৈরি হয়। এই মসলার মিশ্রণটি আরবিতে "বাহারাত" নামে পরিচিত এবং এর প্রস্তুতি রন্ধনপ্রণালীর ওপর নির্ভর করে পরিবর্তিত হতে পারে, তবে এতে সাধারণত কারোয়া, দারুচিনি, জিরা এবং ধনিয়া অন্তর্ভুক্ত থাকে।
ঐতিহাসিকভাবে, এটি সিরিয়া এবং লেবাননের উপকূলীয় এলাকায় জেলেদের খাবার হিসেবে জনপ্রিয় ছিল। তবে বর্তমানে এটি পুরো মধ্যপ্রাচ্যজুড়ে প্রচলিত। এই খাবারের বিভিন্ন প্রকার রয়েছে, তবে বেশিরভাগ সংস্করণে ভাজা পেঁয়াজ দিয়ে তৈরি একটি সস ব্যবহৃত হয়। ক্যারামেলাইজেশনের স্তরের উপর নির্ভর করে সসটি হালকা বাদামি থেকে গভীর কালো রঙ পর্যন্ত হতে পারে এবং এতে একটি তীব্র স্বাদ থাকতে পারে। ভাত সাধারণত ক্যারামেলাইজড পেঁয়াজের সঙ্গে রান্না করে রঙিন করা হয়। এটি বিভিন্ন ধরনের মাছ দিয়ে তৈরি করা যায়। তবে সাধারণত হ্যাডক বা কড জাতীয় শক্ত সাদা মাছ বেশি ব্যবহৃত হয়। পুরো মাছ ব্যবহৃত হয় এবং মাছের মাথা ও হাড় দিয়ে স্টক তৈরি করে ভাত ও সসের স্বাদ বৃদ্ধির জন্য ব্যবহৃত হয়। খাবারটি সাধারণত পাতলা কাটা বাদাম ও শুকনো ভাজা চৈল বাদাম এবং ভাজা পেঁয়াজ দিয়ে সাজানো হয়।
শাফুত

শাফুত (, শাফুতা নামেও পরিচিত) ইয়েমেনের একটি ঐতিহ্যবাহী ও জনপ্রিয় অ্যাপেটাইজার খাবার। এটি সাধারণত লাহোহ (এক ধরনের টক ময়দার রুটি) বা কুচানো রুটি, হাকীন (প্রথাগত মাখন দই) ও দই, সহাউইক এবং লিক দিয়ে তৈরি করা হয়। শাফুত ঠান্ডা পরিবেশন করা হয়, কারণ উপকরণ মিশিয়ে কিছুক্ষণ ফ্রিজে রাখা হলে লাহোহ এতে যোগ করা তরল শোষণ করতে পারে। এটি ইয়েমেনের উত্তর অংশে বিশেষভাবে রমজান মাসে বহুলভাবে খাওয়া হয়।
সুমাকিয়্যেহ

সুমাকিয়্যেহ () একটি ফিলিস্তিনি খাবার। এটি গাজা শহরের স্থানীয় খাবার এবং সাধারণত উৎসবের দিনে প্রস্তুত করা হয়। এর নাম এসেছে মসলা সুমাক থেকে। এটি একটি ঐতিহ্যবাহী আরব খাবার। ১১শ শতকে "আবু আল-মুতাহহার আল-আজদি"-এর কাহিনি "হিকায়াত আবু আল-কাসিমে" অন্যান্য খাবারের সাথে এর উল্লেখিত হয়েছে। "ইবন আল-মুবাররাদ" ১৫শ শতকের "কিতাব আল-তিবাখা"তে এর প্রস্তুতির নির্দেশনা দিয়েছেন।
গুঁড়ো করা সুমাক প্রথমে পানিতে ভিজিয়ে রাখা হয়। তারপর এতে তাহিনি (তিল বাটা), অতিরিক্ত পানি এবং ঘন করার জন্য ময়দা মেশানো হয়। এই মিশ্রণটি পরে সাঁতলানো কাটা চার্ড, ঢিমে আঁচে রান্না করা গরুর মাংসের টুকরো এবং ছোলার সাথে যোগ করা হয়। এটি জলপাই তেলে রসুনের সঙ্গে ভাজা ডিল বীজ এবং মরিচ দিয়ে মশলাদার করা হয়। তারপর এটি বাটিতে ঢেলে ঠান্ডা করা হয়। এটি খেতে পিটা রুটি ব্যবহার করা হয়।
মিষ্টি আলুর সালাদ

মিষ্টি আলুর সালাদ () একটি আরব সালাদ। এটি সাধারণত মিষ্টি আলু, পেঁয়াজ, জলপাই তেল, কুচি করা রসুন, লবণ, গুঁড়ো গোল মরিচ, ঘষা আদা, গোল মরিচ, দারুচিনি টুকরো, কিশমিশ, ধনিয়া, গুঁড়ো চিনি এবং পানি দিয়ে তৈরি করা হয়। এটি আরব বিশ্ব জুড়ে, বিশেষ করে মাগরেব এবং লেভান্ট ও বিশেষ করে লেবানন অঞ্চলে বিশেষভাবে জনপ্রিয়।
সরস্বতী গোরা

সরস্বতী গোরা (২৮শে সেপ্টেম্বর ১৯১২ - ১৯শে আগস্ট ২০০৬) ছিলেন একজন ভারতীয় সমাজকর্মী যিনি বহু বছর ধরে নাস্তিক কেন্দ্রের নেতা হিসেবে দায়িত্ব পালন করেছিলেন এবং অস্পৃশ্যতা ও বর্ণ প্রথার বিরুদ্ধে প্রচারণা চালিয়েছিলেন।
১৯৩০-এর দশকে, সরস্বতী এবং তাঁর স্বামী গোরা দেবদাসীদের বিবাহ দেওয়া এবং বিধবাদের পুনর্বিবাহের পক্ষে ছিলেন এবং এগুলি পরিচালনাও করেছিলেন। অস্পৃশ্যতা, বর্ণপ্রথা বিলোপ এবং সামাজিক সংস্কারের জন্য তাঁদের প্রচেষ্টা সম্পর্কে জানার পর, ১৯৪৪ সালে সেবাগ্রামে মহাত্মা গান্ধীর আশ্রমে তাঁদের আমন্ত্রণ জানানো হয়, যেখানে তাঁরা দুই সপ্তাহ অবস্থান করেন।
১৯৪০ সালে স্বামীর সাথে মিলে সরস্বতী নাস্তিক কেন্দ্র প্রতিষ্ঠা করেন। তাঁদের লক্ষ্য ছিল নাস্তিকতা, যুক্তিবাদ এবং গান্ধীবাদের ওপর ভিত্তি করে মানবিক মূল্যবোধ প্রচার করা।
ভারতের স্বাধীনতা আন্দোলনের একজন রাজনৈতিক কর্মী হিসেবে তিনি ভারত ছাড়ো আন্দোলনের সময় কারারুদ্ধ হয়েছিলেন। তিনি তাঁর আড়াই বছরের ছেলে নিয়ন্তাকে নিয়ে কারাগারে গিয়েছিলেন।
সরস্বতীর আত্মজীবনী "মাই লাইফ উইথ গোরা" ২০১২ সালে প্রকাশিত হয় (তেলুগু ভাষায়)। ২০০৬ সালের ১৯শে আগস্ট বিজয়ওয়াড়ায় ফুসফুসের সংক্রমণে তিনি মারা যান।
২০০০ সালে, তিনি কর্ণাটক সরকার কর্তৃক প্রদত্ত বাসব পুরস্কারের জন্য নির্বাচিত হন। তিনি মানবতাবাদের জন্য জিডি বিড়লা আন্তর্জাতিক পুরস্কার; যমনালাল বাজাজ পুরস্কার (১৯৯৯); জানকী দেবী বাজাজ পুরস্কার; এবং পোট্টি শ্রীরামুলু তেলুগু বিশ্ববিদ্যালয় পুরস্কারও পেয়েছেন।
তাজিন মালসুকা

তাজিন মালসুকা বা মালসুকা একটি তিউনিসীয় খাবার। এটি মালসুকা নামক পাতলা আটা-রুটির স্তর দ্বারা তৈরি হয় এবং এতে সুস্বাদু পুর ভরা থাকে।
এর আরবি নাম এসেছে লাসাকা () শব্দ থেকে, যার অর্থ "লেগে যাওয়া"। এটি তৈরির সময় কাঁচা ময়দার মণ্ড গরম প্যানে আটকে স্তরযুক্ত মালসুকা তৈরি করা হয়। "মালসুকা" নামটি পেস্ট্রি এবং খাবার—উভয়ের জন্যই ব্যবহৃত হতে পারে।
তিউনিসীয় তাজিন বলতে সুস্বাদু খাবারটিকেই বোঝায়, যেখানে আলজেরীয় ও মরক্কোর পাস্তিলা বলতে সেই পাত্রটি নির্দেশ করে যেখানে স্টু তৈরি এবং পরিবেশন করা হয়। পাস্তিলা এমন একটি পাত্র নির্দেশ করে যেখানে স্টু তৈরি ও পরিবেশন করা হয় এবং এটি 'ইংরেজি মাংসের পাই'য়ের অনুরূপ।
চীনা ইসলামি সমিতি

চীনা ইসলামি সমিতি ( simplified Chinese উইঘুর : جۇڭگو ئىسلام دينى جەمئىيىتى) হল গণপ্রজাতন্ত্রী চীনে ইসলামের সরকারী তত্ত্বাবধায়ক সংস্থা। ২০১৮ সালে রাষ্ট্রীয় ধর্মীয় বিষয়ক প্রশাসনের যুক্তফ্রন্ট কর্ম বিভাগে অন্তর্ভুক্তির পর থেকে এই সমিতিটি চীনা কমিউনিস্ট পার্টির (সিসিপি) কেন্দ্রীয় কমিটির যুক্তফ্রন্ট কর্ম বিভাগ দ্বারা নিয়ন্ত্রিত হয়।
আন্তর্জাতিক সম্পর্কের ক্ষেত্রে, চীনা ইসলামি সমিতি ইসলামিক সহযোগিতা সংস্থার সঙ্গে চীনের একটি প্রধান আনুষ্ঠানিক প্রতিনিধি হিসেবে কাজ করে। 
১৯৫২ সালের জুলাই মাসে, মুসলিম নেতা বুরহান শাহিদি, লিউ গেপিং, সাইফুদ্দিন আজিজি, ইয়াং জিংগ্রেন, পু-শেং, মা জিয়ান, পাং শিকিয়ান এবং মা ইউহুয়াই একটি চীনা ইসলামি সমিতি প্রতিষ্ঠার বিষয়ে আলোচনা করতে বেইজিংয়ে মিলিত হন। এরপর, ১৯৫৩ সালের ১১ মেচীনা ইসলামি সমিতি প্রতিষ্ঠিত হয়। এটি ছিল চীনের সব মুসলমানদের মধ্যে সংযোগ তৈরির উদ্দেশ্যে গঠিত প্রথম জাতীয় ইসলামি সংগঠন। ১৯৫৩ সালের ১১ মে বেইজিংয়ে এর উদ্বোধনী সভায় গণপ্রজাতন্ত্রী চীনের ১০টি জাতিগোষ্ঠীর প্রতিনিধিরা উপস্থিত ছিলেন। প্রতিষ্ঠার পর থেকে আটটি জাতীয় সম্মেলন অনুষ্ঠিত হয়েছে।
১৯৫৫ সালে, সমিতি বেইজিংয়ে একটি ইসলামি কলেজ প্রতিষ্ঠা করে। এখানে ছাত্রদের ধর্মীয় পেশাজীবী হিসেবে প্রশিক্ষণ দেওয়া হয়। ১৯৫৭ সালে, তারা চীনা মুসলিমদের জন্য একটি দ্বি-মাসিক পত্রিকা প্রকাশ শুরু করে। সাংস্কৃতিক বিপ্লবের সময়, সমিতির কার্যক্রম বন্ধ হয়ে যায়। কিন্তু ১৯৭৯ সালে আবার কার্যক্রম শুরু হয়।
১৯৮০ সালে, চীনা কমিউনিস্ট পার্টির কেন্দ্রীয় কমিটি যুক্তফ্রন্ট কর্ম বিভাগের একটি অনুরোধে একটি জাতীয় ধর্মীয় সম্মেলন আয়োজনের অনুমোদন দেয়। চীন ইসলামিক সমিতি এই পাঁচটি ধর্মীয় গোষ্ঠীর একটি ছিল। অন্যান্য ধর্মীয় গোষ্ঠীর মধ্যে ছিল ক্যাথলিক প্যাট্রিয়টিক অ্যাসোসিয়েশন, চীনা তাওবাদী সমিতি, থ্রি-সেলফ প্যাট্রিয়টিক মুভমেন্ট এবং চীন বৌদ্ধ সমিতি। 
২০১৮ সালে, সমিতির মূল সংগঠন ধর্ম বিষয়ক রাজ্য প্রশাসন,চীনা কমিউনিস্ট পার্টির যুক্তফ্রন্ট কর্ম বিভাগে অন্তর্ভুক্ত হয়।
২০২৫ সালে, রমজান শুরুর ঠিক আগে চীনা ইসলামি সমিতি তাদের প্রাতিষ্ঠানিক লোগো পরিবর্তন করে। অর্ধচন্দ্রাকার মসজিদের ছবি লোগো থেকে সরিয়ে দেয়।
বর্তমান প্রতিষ্ঠানটির সভাপতি হলেন শিলালুন্ডিং চেন গুয়াংইয়ুয়ান। জুমা তাইয়ের সহ-সভাপতি হিসেবে দায়িত্ব পালন করছেন।
রিতু কুমার

রিতু কুমার একজন ভারতীয় ফ্যাশন ডিজাইনার।
অমৃতসরে শিক্ষার সুযোগের অভাবে রিতু স্কুলে পড়ার জন্য সিমলায় চলে যান। সেখানে তিনি লরেটো কনভেন্টে পড়াশোনা করেন। পরে তিনি লেডি আরউইন কলেজে পড়াশোনা করেন, যেখানে শশী কুমারের সাথে তার দেখা হয়। তারা বিয়ে করেন এবং তারপর নিউ ইয়র্কের ব্রায়ারক্লিফ কলেজে বৃত্তি গ্রহণ করেন। রিতু সেখানে শিল্প ইতিহাস অধ্যয়ন করেন। ভারতে ফিরে আসার পর, তিনি কলকাতা বিশ্ববিদ্যালয়ের আশুতোষ মিউজিয়াম অফ ইন্ডিয়ান আর্ট থেকে "জাদুঘরবিদ্যা" বিষয়ে অধ্যয়ন করেন। রিতুর ছেলে অশ্বিন কুমার অস্কার মনোনীত পরিচালক।
রিতু কলকাতায় তার ফ্যাশন ব্যবসা শুরু করেছিলেন। ১৯৬০ এবং ৭০ এর দশকে বিবাহের পোশাক এবং ঘরোয়া পোশাকের নকশা করতে শুরু করেন তারা। পরবর্তী দুই দশকের মধ্যে তার নকশা করা পোষাক অবশেষে আন্তর্জাতিক বাজারে ছড়িয়ে পরে। ভারতে দোকান খোলার পাশাপাশি, রিতুর সংস্থা প্যারিস, লন্ডন এবং নিউ ইয়র্কেও শাখা খুলেছে। লন্ডনে তাদের সংস্থার শাখাটি ১৯৯৯ সালে বন্ধ হয়ে যায়। সেই সময়ে তার সংস্থার বার্ষিক আয় ছিল আনুমানিক ১০ বিলিয়ন। ২০০২ সালে তিনি তার ছেলে অমরেশের সাথে "লেবেল" সংস্থা চালু করেন। হার্ভার্ড বিজনেস স্কুলে সম্প্রতি দেওয়া এক সাক্ষাৎকারে কুমার তার কর্মজীবন সম্পর্কে বিস্তারিত আলোচনা করেছেন। 
কুমারের পোশাকের নকশাগুলি মূলত প্রাকৃতিক কাপড় এবং ঐতিহ্যবাহী মুদ্রণ ও বয়ন কৌশলের উপর ভিত্তি করে প্রস্তুত করা হয়। তিনি তার নকশায় পাশ্চাত্য শৈলীও অন্তর্ভুক্ত করেছেন, সাধারণত ঐতিহ্যবাহী শাড়ির নকশার বাইরে তিনি তার পোশাকে নতুনত্ব আনেননি। প্রিন্সেস ডায়ানা, প্রিয়াঙ্কা চোপড়া, লারা দত্ত, দীপিকা পাড়ুকোন, মাধুরী দীক্ষিত নেনে, মধুর জাফরি, কল্কি কোয়েচলিন, দিয়া মির্জা, সোহা আলী খান এবং জেমিমা গোল্ডস্মিথের মতো তারকারা তার নকশা করা পোশাক পরেছেন। 
২০১৩ সালে ভারত সরকার রিতু কুমারকে পদ্মশ্রী পুরস্কার প্রদান করে। 
তিনি ২০১২ সালে "ল'ওরিয়াল প্যারিস ফেমিনা উইমেন'স" পুরস্কার অনুষ্ঠানে "অ্যাচিভমেন্ট অ্যাওয়ার্ড" জিতেছিলেন।
রাধিকা হার্জবার্গার

রাধিকা হার্জবার্গার (জন্ম নাম:জয়াকর; ১৯৩৮) একজন ভারতীয় লেখিকা, শিক্ষাবিদ এবং সংস্কৃত ও ভারতবিদ্যার পণ্ডিত। তিনি অন্ধ্র প্রদেশের চিত্তুর জেলার ঋষি ভ্যালি স্কুলে থাকেন এবং ঋষি ভ্যালি এডুকেশন সেন্টারের পরিচালক হিসেবে দায়িত্ব পালন করেন, এটি ১৯২০-এর দশকে জিদ্দু কৃষ্ণমূর্তি কর্তৃক প্রতিষ্ঠিত একটি শিক্ষা প্রতিষ্ঠান।
তিনি ১৯৩৮ সালে উত্তর প্রদেশে জন্মগ্রহণ করেছিলেন, রাধিকা জয়াকর হিসাবে। তাঁর বাবা ও মা ছিলেন যথাক্রমে মনোহর জয়কর এবং পুপুল জয়াকর (জন্ম নাম মেহতা)। পুপুল একজন সাংস্কৃতিক কর্মী এবং জিদ্দু কৃষ্ণমূর্তি ও ইন্দিরা গান্ধীর জীবনীকার ছিলেন। টরন্টো বিশ্ববিদ্যালয় থেকে ডক্টরেট ডিগ্রি অর্জনের পর, রাধিকা ঋষি ভ্যালি এডুকেশন সেন্টারে ইতিহাসের প্রশিক্ষক হিসেবে যোগদান করেন। পরে তিনি প্রতিষ্ঠানের পরিচালক হন।
রাধিকা হার্জবার্গার ভারতীয় ধ্রুপদী অধ্যয়নের অংশ হিসেবে "অ্যান এসে ইন দ্য ডেভেলপমেন্ট অফ ফিফথ অ্যাণ্ড সিক্সথ সেঞ্চুরি ইণ্ডিয়ান থট নামে" একটি বই প্রকাশ করেছেন।
তিনি "ইণ্ডিয়ান জার্নাল অফ ফিলোসফির" মতো জার্নালে প্রবন্ধও প্রকাশ করেছেন।
সাহিত্য ও শিক্ষা ক্ষেত্রে তাঁর অবদানের জন্য ভারত সরকার ২০১৩ সালে তাঁকে চতুর্থ সর্বোচ্চ বেসামরিক পুরস্কার পদ্মশ্রী প্রদান করে সম্মানিত করে।
মল্লিকা শ্রীনিবাসন

মল্লিকা শ্রীনিবাসন (জন্ম: ১৯ নভেম্বর ১৯৫৯) একজন ভারতীয় শিল্পপতি। তিনি "ট্র্যাক্টরস অ্যান্ড ফার্ম ইকুইপমেন্ট" সংস্থার চেয়ারম্যান এবং ব্যবস্থাপনা পরিচালক। ১৯৬০ সালে ভারতের চেন্নাইতে প্রতিষ্ঠিত এই সংস্থাটি মূলত ট্র্যাক্টর বানায়। মল্লিকা ২০২১ সালের ১ এপ্রিল থেকে ২০২৫ সালের ১৮ নভেম্বর পর্যন্ত ভারত সরকার কর্তৃক গঠিত পাবলিক এন্টারপ্রাইজেস সিলেকশন বোর্ডের চেয়ারপারসন হিসেবে দায়িত্ব পালন করেছেন। তিনি ব্রিকস "উইমেনস বিজনেস অ্যালায়েন্স"-এর একজন মূল সদস্য এবং ভারত-মার্কিন সিইও ফোরামের সদস্য। তিনি চেন্নাইয়ের স্টেলা ম্যারিস কলেজের পরিচালন কমিটির সদস্যও।
মল্লিকা উইমেন্স ক্রিশ্চিয়ান কলেজ থেকে গণিত বিষয়ে স্নাতক ডিগ্রি অর্জন করেন। পরবর্তীতে তিনি মাদ্রাজ বিশ্ববিদ্যালয় থেকে অর্থনীতিতে স্বর্ণপদক বিজয়ী হন। তিনি পেনসিলভানিয়া বিশ্ববিদ্যালয়ের ওয়ার্টন স্কুল অফ বিজনেস থেকে ডিন'স অনার লিস্ট এবং আলফা বিটা গামা সোসাইটির সদস্য হিসেবে স্নাতক হন এবং শীর্ষ ১২৫ জন সফল প্রাক্তন ছাত্রের একজন হিসেবে স্থান পান।
মল্লিকা শ্রীনিবাসন ট্রাক্টরের একটি গণ-উৎপাদক সংস্থা "ট্র্যাক্টরস অ্যান্ড ফার্ম ইকুইপমেন্ট" -এর প্রতিষ্ঠা করেন। এই সংস্থা ট্রাক্টর, কৃষি সংক্রান্ত যন্ত্রপাতি, ডিজেল ইঞ্জিন, জেনারেটর, ইঞ্জিনিয়ারিং প্লাস্টিক, হাইড্রোলিক পাম্প, সিলিন্ডার ইত্যাদি প্রস্তুত করে। সংস্থাটি চলতি অর্থবর্ষে ১০,০০০ কোটি টাকারও বেশি রাজস্ব দিয়েছে।
মল্লিকা "ট্র্যাক্টর ম্যানুফ্যাকচারার্স অ্যাসোসিয়েশন অফ ইন্ডিয়া", "মাদ্রাজ চেম্বার অফ কমার্স" ইত্যাদি বিভিন্ন শিল্প সংস্থার নেতৃত্ব দিয়েছেন। তিনি "কনফেডারেশন অফ ইন্ডিয়ান ইন্ডাস্ট্রি" এবং ইন্ডিয়ান ইনস্টিটিউট অফ ফরেন ট্রেডের মতো শিল্প সংস্থাগুলির বিভিন্ন গুরুত্বপূর্ণ পদে অধিষ্ঠিত হয়েছেন।
শ্রীনিবাসন বেশ কিছু প্রশংসা এবং পুরস্কার পেয়েছেন। ২০১১ সালে, "আর্নস্ট অ্যান্ড ইয়ং"-এর পক্ষ থেকে তাকে বর্ষসেরা উদ্যোক্তা হিসেবে নির্বাচিত করা হয়। "ফোর্বস ইন্ডিয়া" তাকে বর্ষসেরা নারী নেতার পুরস্কার প্রদান করেছে। "ফোর্বস এশিয়া" তাকে এশিয়ার শীর্ষ ৫০ জন শক্তিশালী ব্যবসায়ীর একজন হিসেবে স্বীকৃতি দেয়।
"বিজনেস টুডে" কর্তৃক প্রকাশিত ভারতের ছয়জন সবচেয়ে ক্ষমতাশালী নারীর তালিকায় তাকে স্থান দেওয়া হয়েছিল। ভারতের শীর্ষস্থানীয় ব্যবসায়িক টেলিভিশন চ্যানেল এনডিটিভি প্রফিট -এর "বিজনেস লিডারশিপ" পুরস্কার অনুষ্ঠানে তাকে ২০১২ সালের "বিজনেস থট লিডার অফ দ্য ইয়ার" পুরস্কার প্রদান করা হয়েছে। ২০১৮ সালে, "ফরচুন ইন্ডিয়া" কর্তৃক ব্যবসায়ে ভারতের সবচেয়ে ক্ষমতাশালী মহিলাদের মধ্যে তিনি পঞ্চম স্থানে ছিলেন। ২০২০ সালে, তিনি "ইটি প্রাইম উইমেন লিডারশিপ" পুরস্কার অনুষ্ঠানে বর্ষসেরা ব্যবসায়ী হিসাবে পুরস্কার পেয়েছিলেন।
সিলভিয়া হুকস

সিলভিয়া হুকস (; জন্ম: ১ জুন ১৯৮৩) একজন ওলন্দাজ অভিনেত্রী ও প্রাক্তন মডেল। তিনি আন্তর্জাতিকভাবে "ব্লেড রানার ২০৪৯" (২০১৭) এবং "দ্য গার্ল ইন দ্য স্পাইডার্স ওয়েব" (২০১৮) চলচ্চিত্রে তার ভূমিকার জন্য সর্বাধিক পরিচিত।
হুকস নেদারল্যান্ডসের নর্থ ব্রাবান্তের মারহিজে শহরে বেড়ে ওঠেন।
মাধ্যমিক শিক্ষা শেষ করার পর তিনি ম্যাসট্রিখ্ট একাডেমি অব ড্রামাটিক আর্টসে ভর্তি হয়েছিলেন।
মাতৃভাষা ডাচ ছাড়াও হুকস জার্মান, ফরাসি ও ইংরেজি ভাষায় কথা বলতে পারেন এবং এই ভাষাগুলোতে নির্মিত চলচ্চিত্রেও কাজ করেছেন।
লর্ড রাভাল

কৃষ কুমার সুরেশচন্দ্র রাভাল, ব্যারন রাভাল, ওবিই একজন ব্রিটিশ আইনজীবী, জীবনসঙ্গী এবং ফেইথ ইন লিডারশিপের পরিচালক।
রাভাল ইথিওপিয়ায় ভারতীয় বাবা-মায়ের ঘরে জন্মগ্রহণ করেন । তিনি কেমব্রিজের ট্রিনিটি কলেজ এবং শেফিল্ড বিশ্ববিদ্যালয় থেকে আইন বিষয়ে পড়াশোনা করেন।
রাভাল ফেইথ ইন লিডারশিপ নামক একটি সংস্থার পরিচালক, যা সাত-সাত বোমা হামলার পর আন্তধর্মীয় সহযোগিতার মাধ্যমে জনকল্যাণে কাজ করার উদ্দেশ্যে প্রতিষ্ঠিত হয়। তিনি কেমব্রিজ বিশ্ববিদ্যালয়ের ধর্মতত্ত্ব বিদ্যালয়ের (স্কুল অব ডিভিনিটি) একজন অনুষদ সদস্য। এছাড়াও, তিনি লেবার ইন্ডিয়ানসের চেয়ারম্যান এবং সিটি শিখস-এর উপদেষ্টা বোর্ডের সদস্য।
২০২৪ সালের ডিসেম্বর মাসে প্রধানমন্ত্রী কিয়ার স্টারমার তাকে লেবার পার্টির পক্ষ থেকে রাজনৈতিক পিয়ারেজের অংশ হিসেবে আজীবন অভিজাতত্বের (লাইফ পিয়ারেজ) জন্য মনোনীত করেন। পরে ২০২৫ সালের ২৯শে জানুয়ারি তাকে হার্টফোর্ডশায়ারের হার্টস্মিয়ারের ব্যারন রাভাল উপাধি দেওয়া হয়। তিনি শ্রীমদ্ভগবদ্গীতার ওপর শপথ গ্রহণ করেন।
রাভাল একজন হিন্দু। ছোটবেলায় তিনি হার্টফোর্ডশায়ারের ভক্তিবেদান্ত ম্যানরে পড়াশোনা করেছিলেন । তিনি লেডি রাভাল, ডঃ লুসি রাভালের সাথে বিবাহ বন্ধনে আবদ্ধ হন।
সেনেগালে শিয়া ইসলাম

সেনেগালে শিয়া ইসলাম একটি ছোট জনগোষ্ঠীর মধ্যে প্রচলিত। মূলত সেনেগালের লেবানিজ সম্প্রদায়ের পাশাপাশি কিছু স্থানীয় সেনেগালিজ জনগণ শিয়া ইসলামের অনুসারী।
ইতিহাসবিদ আলিওনে বাদিয়ানের মতে, সেনেগালে শিয়া ইসলাম বহু শতাব্দী ধরে রয়েছে এবং ইদ্রিস রাজবংশের সময় থেকে এর অস্তিত্ব পাওয়া যায়।
নাইজেরিয়ার শিয়া ইসলামের তুলনায় সেনেগালে শিয়া সম্প্রদায় সাধারণত প্রধান সুন্নি ইসলামি শাখাগুলোর পাশাপাশি সেনেগালের সরকারের সঙ্গে শান্তিপূর্ণভাবে সহাবস্থান করছে।
সেনেগালের লেবানিজ সম্প্রদায়ের প্রাথমিক ধর্ম হল শিয়া ইসলাম। এক শতাব্দীরও বেশি সময় ধরে শিয়ারা সেনেগালে বসবাস করে আসছে। এছাড়া উলুফ ও ফুলানি জনগোষ্ঠীসহ অনেক স্থানীয় সেনেগালিজও শিয়া ইসলাম অনুসরণ করে। ১৯৭০ সাল থেকে, শহর ও গ্রাম উভয় অঞ্চলেই স্থানীয় শিয়া সেনেগালিদের সংখ্যা ক্রমাগত বৃদ্ধি পেয়েছে। ২০০০-এর দশকের শুরুতে মোজদাহির সম্প্রদায় এবং এর পথপ্রদর্শক শেরিফ মোহাম্মদ আলী আইদারা (১৯৫৯-)- এর আগমনের পর থেকে শহর ও গ্রামাঞ্চলে শিয়া সেনেগালিদের সংখ্যা ক্রমাগত বৃদ্ধি পেয়েছে।
লেবানিজরা ঐতিহাসিকভাবে পশ্চিম আফ্রিকায় অর্থনৈতিকভাবে প্রভাবশালী সম্প্রদায় গড়ে তুলেছে। এর মধ্যে সেনেগালও রয়েছে। সেনেগালে লেবানিজ সম্প্রদায়টি বিংশ শতাব্দীর শুরুতে প্রতিষ্ঠিত হয়েছিল। অতএব, সেনেগালের অনেক লেবানিজ লেবাননের বাইরে জন্মগ্রহণ করেছেন, লেবাননের নাগরিকত্ব রাখেন না এবং কখনও লেবাননে যাননি।
অন্যান্য কিছু মুসলিম দেশের তুলনায় সেনেগালে শিয়া ইসলাম রাষ্ট্র বা ইসলাম ধর্মের অন্যান্য শাখার সঙ্গে কোনো বড় ধরনের সংঘাতের মুখোমুখি হয়নি। বরং সেনেগালে শিয়া ইসলাম সংগঠন এবং নেতারা সামাজিক উন্নয়ন, শিক্ষা এবং দাতব্য প্রতিষ্ঠানের উপর অনেক বেশি মনোযোগ দিয়েছে।
মিশিগান স্টেট ইউনিভার্সিটির একজন আমেরিকান নৃবিজ্ঞানী মারা এ. লেইচটম্যান সেনেগালে শিয়া ইসলাম এবং সুফিবাদের উপর এক দশকেরও বেশি সময় ধরে কাজ করেছেন। এই বিষয়ে বিভিন্ন বই ও গবেষণাপত্র তিনি প্রকাশ করেছেন। তিনি সেনেগালের লেবানিজ সম্প্রদায়ের মধ্যে প্রচলিত শিয়া ইসলামের ধরণ এবং স্থানীয় সেনেগালিজদের মধ্যে ক্রমবর্ধমান জনপ্রিয় "আফ্রিকান শিয়া ইসলাম"-এর মধ্যে পার্থক্য বের করেছেন।
লেইচটম্যান সেনেগালের সেনেগালের প্রধান শিয়া সংগঠনগুলোর মধ্যে মোজদাহির ইন্টারন্যাশনাল ইনস্টিটিউট সম্পর্কেও গবেষণা করেছেন। সংগঠনটির নেতৃত্বে রয়েছে সেনেগালের শিয়া ধর্মীয় নেতা শেরিফ মোহাম্মদ আলী আইদারা। লেইচটম্যান (২০১৭) এর মতে, মোজদাহিরের বিভিন্ন গ্রামীণ উন্নয়ন প্রকল্প সেনেগালের শিয়া মুসলমানদের মধ্যে শহর-গ্রামের ব্যবধান কমাতে সাহায্য করেছে। একই সাথে সেনেগালে শিয়া মুসলমানদের সংখ্যা বৃদ্ধিতে সাহায্য করেছে।
হাকিম সানাই

হাকিম আবুল-মাজদ মজদুদ ইবনে আদম সানায়ী গজনভী (; আনুমানিক ১০৮০ – ১১৩১/১১৪১ খ্রিস্টাব্দ) ছিলেন একজন প্রখ্যাত পারস্যের সুফি কবি, যিনি সুফিবাদের প্রথম মরমী মহাকাব্যিক কাব্যগ্রন্থের রচয়িতা হিসেবে পরিচিত। তার রচনাগুলো পারস্য ও মুসলিম সাহিত্যে গভীর প্রভাব ফেলেছে।
সানায়ী আনুমানিক ১০৮০ খ্রিস্টাব্দে গজনি, গজনভিদ সাম্রাজ্যে জন্মগ্রহণ করেন, যা বর্তমানে আফগানিস্তানের অন্তর্গত। তিনি ছিলেন একজন পারস্যের সুন্নি মুসলিম এবং গজনভিদ সুলতান বাহরাম শাহ (শাসনকাল ১১১৭–১১৫৭ খ্রিস্টাব্দ) এর দরবারের সাথে যুক্ত ছিলেন।
সানায়ী বিপুল পরিমাণ মরমী কবিতা রচনা করেছেন, যার মধ্যে তার শ্রেষ্ঠ কীর্তি হলো "হাদিকাত আল-হাকিকাহ ও শারিয়াত আল-তারিকাহ" (), যা "সত্যের সুরক্ষিত উদ্যান" নামে পরিচিত। এটি সুফিবাদের প্রথম পারস্য মরমী মহাকাব্য হিসেবে বিবেচিত হয় এবং এতে ঈশ্বর, প্রেম, দর্শন ও যুক্তি সম্পর্কে কবির ধারণা প্রকাশিত হয়েছে।
সানায়ীর কবিতা পারস্য সাহিত্যে গভীর প্রভাব ফেলেছে। তিনি প্রথম কবি হিসেবে কাসিদা (ওড), গজল (গীতি) এবং মসনবী (ছন্দোবদ্ধ দ্বিপদী) ব্যবহার করে সুফিবাদের দার্শনিক, মরমী ও নৈতিক ধারণাগুলো প্রকাশ করেছেন। তার রচনা পরবর্তী কবিদের জন্য পথপ্রদর্শক হিসেবে কাজ করেছে এবং সুফি সাহিত্যে নতুন ধারা সৃষ্টি করেছে।
তাহেরেহ মাফি

তাহেরেহ মাফি (১০ নভেম্বর, ১৯৮৮) ক্যালিফোর্নিয়ার সান্তা মনিকায় বসবাসকারী একজন ইরানি-আমেরিকান লেখিকা। তিনি কিশোর সাহিত্য লেখার জন্য পরিচিত।
মাফি ১৯৮৮ সালের ৯ নভেম্বর কানেকটিকাটের একটি ছোট শহরে জন্মগ্রহণ করেন। সে তার পরিবারের সবচেয়ে ছোট সন্তান এবং তার চার বড় ভাই রয়েছে। মাফির বাবা-মা ইরান থেকে আসা অভিবাসী। তিনি ১২ বছর বয়সে তার পরিবারের সাথে উত্তর ক্যালিফোর্নিয়ায় আসেন এবং তার ১৪ বছর বয়সে তারা অরেঞ্জ কাউন্টিতে চলে আসেন। 
মাফি ক্যালিফোর্নিয়ার আরভিনের ইউনিভার্সিটি হাই স্কুল থেকে স্নাতক ডিগ্রি অর্জন করেছেন। পরে তিনি ক্যালিফোর্নিয়ার আলিসো ভিজোতে অবস্থিত আমেরিকার সোকা বিশ্ববিদ্যালয় থেকে স্নাতক ডিগ্রি অর্জন করেন। আটটি ভিন্ন ভাষায় তার দক্ষতা রয়েছে। তিনি কলেজের এক সেমিস্টার বিদেশে স্পেনের বার্সেলোনায় পড়াশোনা করেছেন। এই ভ্রমণের সময় তিনি পুরোপুরি আয়ত্ত করেছিলেন। 
মাফি বলেন যে,তার প্রথম উপন্যাস, ""শ্যাটার মি"" লেখার আগে তিনি বই লেখার পদ্ধতি আরও ভালোভাবে বোঝার জন্য পাঁচটি পাণ্ডুলিপি লিখেছিলেন। 
"২০১১ সালের ১৫ নভেম্বর শ্যাটার মি" প্রকাশিত হয়েছিল। তারপর থেকে, "Unravel Me" (প্রকাশিত ৫ ফেব্রুয়ারী, ২০১৩) এবং "ইগনাইট মি" (প্রকাশিত ৪ ফেব্রুয়ারী, ২০১৪) প্রকাশিত হয়েছে। মাফির ৫টি উপন্যাস আছে যা "শ্যাটার মি" সিরিজের সাথে মিলে যায়, ""ডেস্ট্রয়ি মি"", ""ফ্র্যাকচার মি"," "শ্যাডো মি" "," "রিভিল মি" "এবং" "বিলিভ মি" "। " "২০শ শতাব্দীর ফক্স শ্যাটার মি"-এর চলচ্চিত্র স্বত্ব কিনে নিয়েছে। "
২০১৬ সালের আগস্টে মাফি "ফর্দারস" নামে একটি মধ্যবিত্ত কল্পকাহিনী উপন্যাস প্রকাশ করেন I উপন্যাসটিতে একটি সাধারণ মেয়ের জীবনের গল্প তুলে ধরা হয়। 
২০১৭ সালের এপ্রিলে, মাফি একই ধরণের চরিত্রের পর শ্যাটার মি ইউনিভার্সে আরেকটি ত্রয়ী ঘোষণা করেন। প্রথম কিস্তি, ""রিস্টোর মি"", মূল ত্রয়ীর প্রধান চরিত্র জুলিয়েট ফেরারস এবং প্রতিপক্ষ ওয়ার্নার, যথাক্রমে একজন দ্বৈত-পর্দায়ক ভার্সন থেকে নেওয়া হয়েছে। "রিস্টোর মি" প্রকাশিত হয়েছিল ৬ মার্চ, ২০১৮ তারিখে।
মাফির পরবর্তী বই, ""আ ভেরি লার্জ এক্সপ্যান্স অফ সি" ", ১৬ অক্টোবর, ২০১৮ তারিখে প্রকাশিত হয়। এটি ২০১৮ সালের তরুণ সাহিত্যের জাতীয় বই পুরস্কারের জন্য দীর্ঘ তালিকাভুক্ত ছিল। 
মাফি বর্তমানে ক্যালিফোর্নিয়ার আরভাইনে থাকেন, যেখানে তিনি লেখালেখি চালিয়ে যাচ্ছেন। ২০১৩ সালে তিনি লেখক র‍্যানসম রিগসকে বিয়ে করেন। ২০১৭ সালের মার্চ মাসে, মাফি টুইটারের মাধ্যমে ঘোষণা করেন যে তিনি গর্ভবতী। তিনি ৩০ মে ২০১৭ তারিখে লায়লা নামে একটি কন্যা সন্তানের জন্ম দেন। তিনি নিজেকে মুসলিম বলে পরিচয় দেন। 
দ্য শ্যাটার মি সিরিজ
উপন্যাস
দ্য শ্যাটার মি সিরিজ: দ্য নিউ রিপাবলিক ( দ্য শ্যাটার মি সিরিজের স্পিন-অফ)
আরও সিরিজ
এই ওভেন কিংডম সিরিজ
স্বতন্ত্র
সংকলন
কমলাবাই হসপেট

কমলাবাই হসপেট, যিনি কমলাতাই হসপেট (১৮৯৬ – ১৯৮১) নামেও পরিচিত, তিনি ভারতের মহারাষ্ট্রের নাগপুরে অবস্থিত একটি অলাভজনক সামাজিক সংগঠন মাতৃ সেবা সংঘের সহ-প্রতিষ্ঠাতা ছিলেন।
১৯২১ সালে ভেনুতাই নেনের (১৮৯৬ – ১৯৭৩) সাথে তিনি মাতৃ সেবা সংঘ প্রতিষ্ঠা করেন। ১৯৭১ সালে, তিনি বিদ্যা শিক্ষা প্রসারক মণ্ডলের সহ-প্রতিষ্ঠা করেন, যার এখন পঞ্চাশটিরও বেশি শিক্ষা প্রতিষ্ঠান রয়েছে।
কমলাবাই হসপেট ১৮৯৬ সালের ২৩শে মে ভারতের মহারাষ্ট্র রাজ্যের ধুলে শিরপুর গ্রামে জন্মগ্রহণ করেন। তাঁর জন্ম নাম ছিল যমুনা কৃষ্ণ মোহনি। তিনি ছিলেন কৃষ্ণজি তাতিয়া মোহনি এবং রাধাবাই মোহনির সপ্তম সন্তান। তখনকার রীতি অনুসারে ১২ বছর বয়সে তাঁর বিয়ে হয় গুরুরাও হসপেটের সাথে। কমলাবাইয়ের যখন মাত্র ১৫ বছর বয়স, তখন গুরুরাও মারা যান। হসপেট পরিবার খুবই রক্ষণশীল ছিল এবং সেই সময়ের রীতি অনুসারে কমলাবাইয়ের মাথা মুণ্ডন করার চেষ্টা হয়। কমলাবাইয়ের ভাই ডি কে মোহনি বিষয়টি বুঝতে পেরেছিলেন এবং স্থানীয় পুলিশের সহায়তায় তাঁকে নাগপুরে তাঁর মাতৃগৃহে ফিরিয়ে আনেন।
আরও শিক্ষার জন্য তাঁকে পুনের হিঙ্গানায় মহর্ষি ধন্দ কেশব কর্বের প্রতিষ্ঠিত ইনস্টিটিউটে পাঠানো হয়েছিল। তবে, তাঁর ভাইদের পরিবারের উপর তাঁর শিক্ষার আর্থিক বোঝা এড়াতে তিনি এখানে তাঁর শিক্ষা সম্পন্ন করেননি। আর্থিকভাবে স্বাধীন হওয়ার চিন্তাভাবনা নিয়ে, তিনি নাগপুরের ডাফরিন হাসপাতালে নার্সিং পাঠ্যক্রমে যোগদান করেন। তিনি ১৯১৮ থেকে ১৯২০ সাল পর্যন্ত এখানে ছাত্রী ছিলেন।
ডাফরিন হাসপাতালে প্রশিক্ষণ চলাকালীন একজন দরিদ্র ভারতীয় রোগীকে বেড প্যান দেওয়ার জন্য একজন ব্রিটিশ ডাক্তার তাঁকে তিরস্কার করেছিলেন। এই ঘটনাটি তাঁর উপর গভীর প্রভাব ফেলে এবং তিনি একটি প্রসূতি কেন্দ্র শুরু করার সিদ্ধান্ত নেন যেখানে বৈষম্য ছাড়াই সমস্ত ভারতীয় মহিলাদের সেবা করা হবে। ফলস্বরূপ, তিনি প্রশিক্ষণ শেষ করার সাথে সাথে, ১৯২১ সালে, নাগপুরের সীতাবাল্ডি মেটারনিটি হোম নামে একটি প্রসূতি কেন্দ্র প্রতিষ্ঠা করেন, যেটি তার কার্যক্রম এবং পরিষেবার পরিধি বিস্তৃত করার জন্য মাতৃ সেবা সংঘ হিসাবে পুনর্গঠিত হয়েছিল। এই প্রসূতি কেন্দ্রটি এক জায়গায় চারটি শয়নকক্ষ দিয়ে শুরু হয়েছিল এবং তাঁর জীবদ্দশায় মহারাষ্ট্র, মধ্যপ্রদেশ এবং রাজস্থানের মতো একাধিক রাজ্যে ২১টি শাখায় বিস্তৃত হয়েছিল। তিনি তাঁর রোগীদের পাশাপাশি তাদের পরিবারের প্রতি ব্যক্তিগত যত্ন এবং মনোযোগ দিতেন। মাতৃসদন পরিচালনার পাশাপাশি, তিনি বেশ কিছু স্কুল এবং হোম শুরু করেছিলেন, যার মধ্যে আছে মাতৃ সেবা সংঘের তত্ত্বাবধানে একটি নার্সেস ট্রেনিং স্কুল; ইনস্টিটিউট অফ সোশ্যাল ওয়ার্ক; মানসিকভাবে প্রতিবন্ধী শিক্ষার্থীদের জন্য একটি স্কুল: নন্দনওয়ান; একটি প্রবীণ নাগরিক হোম: পঞ্চবটী; একটি প্রতিষ্ঠাতা হোম এবং একটি অনাথালয়।
কমলাবাই ভারতের স্বাধীনতা সংগ্রামেও মহান সেবা প্রদান করেছিলেন। তিনি ১৯২০ সালে নাগপুরে অনুষ্ঠিত সর্বভারতীয় কংগ্রেস অধিবেশনে স্বেচ্ছাসেবক হিসেবে কাজ করেছিলেন।
কমলবাই হসপেট ১৯৮১ সালের ১৫ই নভেম্বর মারা যান এবং তাঁর পরিবারের সদস্য সহ একদল নিবেদিতপ্রাণ কর্মী রেখে যান।
১৯৫৯ সালে কমলাবাইকে ইণ্ডিয়ান রেড ক্রস সোসাইটি কর্তৃক নালাওয়া পদক প্রদান করা হয়, যা ভারতে নার্সিং-এ উৎকর্ষতার জন্য একটি পুরস্কার। ১৯৬১ সালে, ভারত সরকার তাঁর সামাজিক কাজের জন্য তাঁকে পদ্মশ্রী উপাধি এবং পরবর্তীতে ১৯৮০ সালে যমনালাল বাজাজ পুরস্কার প্রদান করে।
তেলুয়েত কাসবা

তেলুয়েত কাসবাহ (বারবার : ⵉⵖⵔⵎ ⵏ ⵜⵍⵡⴰⵜ; আরবি: قصبة تلوات; ফরাসি: Casbah de Télouet) হলো সাহারা থেকে আটলাস পর্বতমালার উপর দিয়ে মারাকেশ যাওয়ার কাফেলার পূর্ববর্তী পথ বরাবর একটি কসবা। এই কাসবা ছিল এল গ্লাউই পরিবারের ক্ষমতার কেন্দ্রস্থল, তাই কখনও কখনও এটিকে গ্লাউই প্রাসাদও বলা হত। এর নির্মাণকাজ ১৮৬০ সালে শুরু হয় এবং পরবর্তী বছরগুলিতে এটি আরও সম্প্রসারিত হয়। প্রাসাদটি এখনও পরিদর্শন করা যায় কিন্তু এটি ক্রমশ ক্ষতিগ্রস্ত হচ্ছে এবং ধীরে ধীরে ভেঙে পড়ছে। ২০১০ সালে এটি পুনরুদ্ধারের কাজ চলছিল।
প্রাসাদটি মরক্কোর ছোট বারবার গ্রামের তেলুয়েতের উপকণ্ঠে অবস্থিত। এর দৈর্ঘ্য ১,৮০০ মিটার (৫,৯০০ ফুট)। উচ্চ আটলাসে একটি কৌশলগত অবস্থান দখল করে থাকায় প্রাসাদের বাসিন্দারা কাফেলা পথের কাছাকাছি থাকার সুবিধা ভোগ করতেন এবং গুরুত্বপূর্ণ লবণ খনির নিকটবর্তী ছিলেন।
আটলাসের অপর পারে অবস্থিত বৃহৎ শহরগুলির সাথে মরুভূমিকে সংযুক্তকারী বণিক কাফেলাগুলির পথ এবং লবণ খনির উপস্থিতি তেলুয়েতে বসবাসকারী পাশাদের সম্পদে পরিণত হয়েছিল। বর্তমান কাসবাটি ১৮৬০ সালে উচ্চ অ্যাটলাসের গ্লাউই বংশের প্রধান মোহাম্মদ ইবিয়েট দ্বারা নির্মিত হয়েছিল। নির্মাণে ৫ বছর সময় লেগেছিল এবং বলা হয় যে ফেজ সহ মরক্কোর বিভিন্ন স্থান থেকে প্রায় ৩০০ কারিগরকে আনা হয়েছিল। পরবর্তী বছরগুলিতে পরিবারের ক্ষমতা এবং সম্পদ বৃদ্ধির সাথে সাথে কাসবাহটি সম্প্রসারিত হতে থাকে। কারিগররা "জেলেজ" এবং খোদাই করা স্টুকো দিয়ে দেয়াল সাজান এবং সিডার কাঠের সিলিং রঙিন নকশা দিয়ে আঁকেন। এতে স্থানীয় আমাজিঘ (বার্বার) শৈলীতে ধ্রুপদী আন্দালুসি-মরোক্কান শৈলীর স্বতন্ত্র উপাদান যুক্ত করা হয়।
১৯১২ সালের পর মরক্কোতে ফরাসি ঔপনিবেশিক দখলের সময় গ্লাউই পরিবার ফরাসি শাসনের সাথে মিত্রতা স্থাপন করে। ১৯১৮ সালে মাদানী আল গ্লাউইয়ের মৃত্যুর পর পরিবারের প্রধান থামি আল গ্লাউই মারাকেশের "পাশা" হিসেবে স্বীকৃতি পান। ক্ষমতার শীর্ষে থাকাকালীন তিনি যথেষ্ট সম্পদ অর্জন করেছিলেন, যা তাকে দেশের অন্যতম শীর্ষস্থানীয় ব্যক্তিত্বে পরিণত করেছিল। ফরাসিদের সাথে তার রাজনৈতিক সম্পৃক্ততা এবং পঞ্চম মোহাম্মদকে নির্বাসনে ঠেলে দেওয়ার ক্ষেত্রে তার ভূমিকা অবশেষে মরক্কোর স্বাধীনতা আন্দোলন জোরদার হওয়ার সাথে সাথে তার পরিবারের পতন ডেকে আনে। ১৯৫৬ সালে মারাকেশে থামি ক্যান্সারে মারা যান। ঠিক তখনই পঞ্চম মোহাম্মদ বিজয়ের সাথে মরক্কোতে ফিরে আসছিলেন। তেলোয়েতে তার প্রাসাদটি তখনও সম্প্রসারিত ও সজ্জিত হচ্ছিল। কিন্তু তার মৃত্যু এবং পতনের ফলে চলমান কাজ বন্ধ হয়ে যায়। ১৯৫৭ সালে মরক্কো ফ্রান্সের কাছ থেকে আনুষ্ঠানিকভাবে স্বাধীনতা লাভের পর গ্লাউই পরিবারের সম্পদ এবং দেশজুড়ে প্রাসাদগুলি ফরাসি প্রশাসনের সাথে সহযোগিতাকারী অন্যান্য ব্যক্তিদের সম্পদ বাজেয়াপ্ত করা হয়। 
তারপর থেকে তেলোয়েতের গ্লাউই প্রাসাদটি পরিত্যক্ত অবস্থায় পড়ে আছে এবং এখন এটি গ্রাম পরিষদের মালিকানাধীন। প্রাসাদের বেশিরভাগ অংশই ধ্বংসস্তূপে রয়ে গেছে, তবে উপরের তলার একটি অলঙ্কৃত অভ্যর্থনা কক্ষের একটি অংশ সম্পূর্ণরূপে পুনরুদ্ধার করা হয়েছে এবং পর্যটকদের জন্য প্রবেশযোগ্য করে তোলা হয়েছে। ২০২৩ সালের মারাকেশ-সাফি ভূমিকম্পে প্রাসাদটি এর পুনরুদ্ধারকৃত অংশ সহ ক্ষতিগ্রস্ত হয়।
<templatestyles src="Module:Coordinates/styles.css"></templatestyles>
চেকোট কারিয়ান জানু

চেকোট কারিয়ান জানু (জন্ম ১৯৭০) একজন ভারতীয় সমাজকর্মী এবং রাজনীতিবিদ।
তিনি আদিবাসী গোথরা মহা সভার নেত্রী। এটি একটি সামাজিক সংস্থা, যারা ২০০১ সাল থেকে কেরালার ভূমিহীন উপজাতিদের জমি পুনর্বণ্টনের জন্য আন্দোলন করে আসছে। দলিত-আদিবাসী অ্যাকশন কাউন্সিলের তত্ত্বাবধানে এই আন্দোলনটি চলছে। ২০১৬ সালে, তিনি জনাথিপথ্য রাষ্ট্রীয় সভা (জেআরএস) নামে একটি নতুন রাজনৈতিক দল ঘোষণা করেন এবং ২০১৬ সালের কেরালা বিধানসভা নির্বাচনে বিজেপির সাথে জোটবদ্ধ হয়ে সুলতানবাথেরি থেকে এনডিএ-র অংশ হিসেবে প্রতিদ্বন্দ্বিতা করেন, কিন্তু পরাজিত হন। জেআরএস ২০১৮ সালে এনডিএ ত্যাগ করে।
বয়নাড়ের মানন্তবাদীর কাছে নামক আদিবাসী গ্রামে রাভুলা সম্প্রদায়ের দরিদ্র আদিবাসী পিতামাতার ঘরে কারিয়ান জানু জন্মগ্রহণ করেন। ঐতিহাসিক পটভূমির কারণে তাঁদের নাম "আদিয়া," যারা কেরালার বেশ কয়েকটি উপজাতি গোষ্ঠীর মতো একটি চুক্তিবদ্ধ শ্রমিক গোষ্ঠী ছিল। আদিয়া মানে দাস এবং তাদের বেশিরভাগই ভূমিহীন কৃষি শ্রমিক। কারিয়ানের কোনও আনুষ্ঠানিক শিক্ষা ছিল না কিন্তু বয়নাড়ে পরিচালিত হওয়া একটি সাক্ষরতা অভিযানের মাধ্যমে তিনি পড়তে এবং লিখতে শিখেছিলেন।
কারিয়ান সাত বছর বয়সে স্থানীয় একজন স্কুল শিক্ষকের বাড়িতে গৃহকর্মী হিসেবে তাঁর কর্মজীবন শুরু করেন এবং সেখানে পাঁচ বছর কাটিয়ে দেন। ১৩ বছর বয়সে, তিনি ভারতীয় ২ টাকা (৩.৫ মার্কিন সেন্ট) দৈনিক মজুরিতে শ্রমিক হিসেবে কাজ শুরু করেন। পরে, তিনি দর্জির কাজ শিখেছিলেন এবং একটি ছোট দোকান শুরু করেছিলেন। কিন্তু আর্থিক সীমাবদ্ধতার কারণে সেটি বন্ধ করতে হয়েছিল।
কারিয়ান জানু বাম দলে যোগ দিয়েছিলেন, তাঁর কাকা পিকে কালান ভারতের কমিউনিস্ট পার্টি (মার্ক্সবাদী)-র সদস্য ছিলেন, কারিয়ান তাঁর দ্বারা প্রভাবিত হয়েছিলেন। তিনি ১৯৭০-এর দশকে ভারতের কমিউনিস্ট পার্টির একটি অংশ কেরালা রাজ্য কার্শাকা থোজিলালি ইউনিয়নে (কেএসকেটিইউ) যোগ দিয়ে একজন সক্রিয় কর্মী হয়ে ওঠেন। তিনি বয়নাড়ের তিরুনেলি বনে একটি উপজাতি বিদ্রোহের নেতৃত্ব দিয়েছিলেন এবং তিনি শীঘ্রই উপজাতিদের কণ্ঠস্বর হিসাবে পরিচিত হয়ে ওঠেন। তিনি ১৯৮৭ সাল পর্যন্ত ইউনিয়নের একজন প্রচারক হিসেবে কাজ করেছিলেন। এরপর তিনি উপজাতিদের সমস্যাগুলি বুঝতে এবং তাদের সংগ্রামের জন্য একত্রিত করতে একটি সফর শুরু করেন।
ভারতের কমিউনিস্ট পার্টি (মার্কসবাদী)-র সাথে কারিয়ান জানুর কর্মজীবন তাঁকে দলীয় রাজনীতিতে অভিজ্ঞতা অর্জনে সাহায্য করেছিল। ২০০১ সালে, তিনি রাজ্যজুড়ে একটি প্রতিবাদ মিছিলের নেতৃত্ব দেন এবং তিরুবনন্তপুরমে সচিবালয়ের সামনে ভূমিহীন আদিবাসীদের জন্য জমির দাবিতে একটি কুডিল কেট্টি সমারামের আয়োজন করেন যা ৪৮ দিন স্থায়ী হয় এবং এর ফলে কেরালা সরকার আদিবাসীদের মধ্যে জমি বিতরণ করতে রাজি হয়।
চেকোট কারিয়ান জানু একজন একক মা। ছত্তিশগড়ের বিলাসপুর থেকে এই উপজাতি নেতা তিন বছরের একটি কন্যা সন্তানকে দত্তক নিয়েছিলেন এবং তার নাম রেখেছিলেন সি কে জানকী। কারিয়ান তাঁর মেয়েকে নিয়ে মা ও বোনের সাথে পানাভালিতে থাকেন।
স্বন্তি

স্বন্তি (দেবনাগরী: स्वन्ति, নেপাল লিপি: 𑐳𑑂𑐰𑐣𑑂𑐟𑐶) নেপালের একটি পাঁচ দিনব্যাপী উৎসব, যা নিউয়ার জনগণের জন্য বছরের অন্যতম বৃহৎ উৎসব। এটি নিউয়ার সংস্কৃতির তিহার বা দীপাবলির সংস্করণ। এই উৎসবটি পরিবারের মধ্যে নারীদের কেন্দ্রীয় ভূমিকার গুরুত্ব তুলে ধরে এবং এর বিভিন্ন আচার-অনুষ্ঠান পরিবারের সদস্যদের শুভ কামনা ও দীর্ঘায়ুর জন্য নিবেদিত। এতে শুভ সামগ্রী উপহার দেওয়া হয় এবং মৃত্যুর দেবতাকে তুষ্ট করে পরিবারের মঙ্গল কামনার প্রার্থনা করা হয়।
উৎসব চলাকালীন জানালা ও দরজাগুলো ফুলের মালা ও প্রদীপ দিয়ে সাজানো হয়। এই উৎসবে দেবতা, প্রাণী এবং মানুষকে সম্মান জানানো হয়। হিন্দু ও বৌদ্ধ—উভয় সম্প্রদায়ের মানুষ এই উৎসব পালন করে। এটি চন্দ্র পঞ্জিকা অনুযায়ী অনুষ্ঠিত হয়, তাই এর তারিখ পরিবর্তনশীল। ২০১৭ সালে উৎসবটি ১৭ থেকে ২১ অক্টোবর অনুষ্ঠিত হয়েছিল।
আলহুসেমাস দ্বীপপুঞ্জ

আলহুসেমাস দ্বীপপুঞ্জ (স্প্যানিশ: Islas Alhucemas; আরবি: جزر الحسيمة) হলো একগুচ্ছ দ্বীপপুঞ্জ এবং আলবোরান সাগরে মরক্কোর উপকূলের ঠিক কাছে অবস্থিত স্প্যানিশ "প্লাজা দে সোবেরানিয়ার" একটি।
পেনন দে আলহুসেমাস এর পশ্চিমে সামান্য দূরে ইসলা দে মার এবং ইসলা দে টিয়েরা দ্বীপপুঞ্জের সাথে একীভূত হয়ে আলহুসেমাস দ্বীপপুঞ্জ গঠন করেছে। এগুলো মরক্কোর শহর আল হোসেইমা বা "আলহুসেমাস" (প্রাক্তন ভিলা সানজুরজো) থেকে ৩০০ মিটার (৯৮৪ ফুট) দূরে, সেউটা থেকে ১৪৬ কি.মি. (৯১ মাইল) পূর্বে এবং মেলিলা থেকে ৮৪ কি.মি. (৫২ মাইল) পশ্চিমে অবস্থিত। তিনটি দ্বীপের সমষ্টির মোট ভূমির পরিমাণ ৪.৬ হেক্টর বা ০.০৪৬ বর্গকিলোমিটার (০.০১৮ বর্গমাইল)।
স্প্যানিশ শাসন ১৫৫৯ সাল থেকে শুরু হয়, যখন সাদিরা অটোমান সেনাবাহিনীর বিরুদ্ধে স্প্যানিশ সাহায্যের বিনিময়ে স্পেনের কাছে বেশ কয়েকটি অঞ্চল সমর্পণ করে। ১৬৭৩ সালে স্পেন পেনন দে আলহুসেমাস দ্বীপে একটি গ্যারিসন পাঠায় এবং তারপর থেকে এটি স্থায়ীভাবে দখল করে আছে। দ্বীপপুঞ্জগুলি ১৯২৫ সালে রিফ যুদ্ধের সময় স্প্যানিশ এবং ফরাসি অভিযাত্রী বাহিনী যে অবতরণস্থল ব্যবহার করেছিল তার কাছেও অবস্থিত। ১৯৫৬ সালে স্বাধীনতা লাভের পর থেকে মরক্কো দ্বীপপুঞ্জের উপর স্প্যানিশ সার্বভৌমত্বের বিরোধিতা করে আসছে।
২০১২ সালে পেনন দে আলহুসেমাস দুর্গে অবস্থিত স্প্যানিশ সামরিক গ্যারিসনে ৩২তম মিশ্র আর্টিলারি রেজিমেন্টের ২৫-৩০ জন সদস্যের একটি পদাতিক অংশ ছিল এবং সরবরাহ জাহাজে পৌঁছানোর জন্য একটি স্ফীত নৌকা সহ সামুদ্রিক পরিষেবার কর্মীরাও ছিলেন।
২৯শে আগস্ট ২০১২ তারিখে ১৯ জন সাব-সাহারান অভিবাসীরা মরক্কো এবং ইসলা ডি টিয়েরার মধ্যবর্তী জলের সংক্ষিপ্ত বিস্তৃতি অতিক্রম করেন। এই ব্যক্তিরা এই আশায় দ্বীপে শিবির স্থাপন করে যে, তারা কোনোভাবে স্প্যানিশ মূল ভূখণ্ডে প্রবেশাধিকার পাবে। ২ সেপ্টেম্বর ২০১২ তারিখে তাদের সাথে আরও ৬৮ জন অভিবাসী যোগ দেয়। সাব-সাহারান দেশগুলি থেকে আসা শরণার্থী এবং অবৈধ অভিবাসন এমন একটি সমস্যা যা স্পেন এবং সমগ্র ইউরোপীয় ইউনিয়ন সমাধানের চেষ্টা করে আসছে। যেহেতু দ্বীপপুঞ্জগুলির একটি "অনির্ধারিত অভ্যন্তরীণ অবস্থা" ছিল, তাই অভিবাসীরা স্প্যানিশ অভিবাসন আইন থেকে উপকৃত হয়নি এবং একটি যৌথ অভিযানের অধীনে স্প্যানিশ সৈন্যরা অভিবাসীদের নারী, শিশু এবং চিকিৎসার চাহিদা পূরণ করেছিল, তাই তারপর তাদের মরক্কোতে ফিরিয়ে দেওয়া হয়েছিল। মরোক্কোর বাহিনী তাৎক্ষণিকভাবে আলজেরিয়ার সীমান্ত পেরিয়ে ব্যক্তিদের নির্বাসিত করে। স্প্যানিশ সেনাবাহিনী তখন থেকে ইসলা দে টিয়েরায় একটি ছোট ক্যাম্প স্থাপন করেছে যাতে স্প্যানিশ ভূখণ্ডে অবৈধভাবে অনুপ্রবেশের নতুন প্রচেষ্টা নিরুৎসাহিত করা যায়। স্প্যানিশ পার্লামেন্টের ন্যায়পাল, ডিফেন্সর দেল পুয়েবলো এবং বিভিন্ন এনজিও এবং সংস্থা এই ব্যক্তিদের পরিচালনা এবং নির্বাসনের সমালোচনা করেছে।
চাও ফ্রায়া নদী

চাও ফ্রায়া নদী থাইল্যান্ডের প্রধান নদী, যার মাধ্যমে পরিবাহিত পলিমাটি দিয়ে দেশের কেন্দ্রস্থল তৈরি হয়েছে। এটি ব্যাংককের মধ্য দিয়ে প্রবাহিত হয়ে থাইল্যান্ড উপসাগরে পড়েছে।
অনেক পুরাতন ইউরোপীয় মানচিত্রে, নদীটির নামকরণ করা হয়েছে "মায়ে নাম" (แม่น้ำ), থাই শব্দ যার অর্থ "নদী" (আক্ষরিক অর্থে, "মাতৃত্বপূর্ণ জল")। আইরিশ জরিপকারী এবং মানচিত্রকার জেমস ম্যাকার্থি, FRGS, যিনি রয়েল থাই জরিপ বিভাগ প্রতিষ্ঠার আগে সিয়ামিজ সরকার জরিপের মহাপরিচালক হিসেবে দায়িত্ব পালন করেছিলেন, তার বিবরণে লিখেছেন, " "মায়ে নাম" একটি সাধারণ শব্দ, "মায়ে" "মা" এবং "নাম" "জল" বোঝায় এবং চাও পিয়া উপাধিটি বোঝায় যে এটি সিয়াম রাজ্যের প্রধান নদী।" 
১৮৯১ থেকে ১৮৯৬ সাল পর্যন্ত সিয়ামের খনিজ সম্পদ বিভাগের পরিচালক হিসেবে দায়িত্ব পালনকারী হার্বার্ট ওয়ারিংটন স্মিথ তার ১৮৯৮ সালে প্রথম প্রকাশিত বইতে এটিকে "দ্য মায়ে নাম চাও ফ্রায়া" নামে উল্লেখ করেছেন। 
থাইল্যান্ডের ইংরেজি ভাষার মিডিয়াতে, চাও ফ্রায়া নদী নামের অনুবাদে প্রায়শই "রাজাদের নদী" হিসাবে প্রকাশ করা হয়। 
চাও ফ্রায়া নদীর অববাহিকায় দক্ষিণ-পূর্ব এশিয়ার প্রাচীনতম সভ্যতা গড়ে উঠেছিল। ৭ম শতাব্দী থেকে ১১শ শতাব্দী পর্যন্ত প্রাচীন মন রাজ্য এবং দ্বারবতী সভ্যতা এদের মধ্যে উল্লেখযোগ্য। নদীটি লাভো রাজ্যে গুরুত্বপূর্ণ ভূমিকা পালন করেছিল, যা উজানে চাও ফ্রায়া উপত্যকার বাম তীরে অবস্থিত ছিল এবং তারপর লাভো রাজ্যের উত্তরসূরী রাজ্যগুলিতেও তার ভূমিকা অক্ষুন্ন ছিল। এটি অয়োধায়া রাজ্যের ভিত্তি তৈরি করেছিল, যা পরবর্তীতে ১৪ শতকে আয়ুথায়া রাজ্যের সাথে অন্তর্ভুক্ত করা হয়েছিল, যা আধুনিক থাইল্যান্ডের (পূর্বে সাইয়াম নামে পরিচিত) পূর্বসূরী ছিল। ১৭৮২ সালে পূর্ব তীরে রতনকোসিন (ব্যাংকক) প্রতিষ্ঠার পর নদীটি অত্যন্ত তাৎপর্যপূর্ণ হয়ে ওঠে। ব্যাংকক চাও ফ্রেয়া নদীর পূর্ব তীরে অবস্থিত ছিল এবং পশ্চিম দিক থেকে আগত বার্মিজ আক্রমণ থেকে সাইয়ামকে সুরক্ষা প্রদান করেছিল।
মোগাদোর দ্বীপ

মোগাদর দ্বীপ (; ) হলো মরক্কোর এসৌইরার কাছে আইলস পুরপুরায়ার্সের প্রধান দ্বীপ। এটি প্রায় লম্বা এবং প্রশস্ত এবং এসাউইরা থেকে প্রায় দূরে অবস্থিত।
খ্রিস্টপূর্ব ৫ম শতাব্দীতে কার্থাজিনিয়ান নাবিক হ্যানো এই অঞ্চলে ভ্রমণ করেছিলেন এবং একটি বাণিজ্যকুঠি প্রতিষ্ঠা করেছিলেন। এই দ্বীপে ফিনিশীয় নিদর্শন পাওয়া গেছে।
খ্রিস্টপূর্ব প্রথম শতাব্দীর শেষের দিকে বা খ্রিস্টীয় প্রথম শতাব্দীর গোড়ার দিকে দ্বিতীয় জুবা একটি টাইরিয়ান বেগুনি কারখানা প্রতিষ্ঠা করেন, যেখানে এসোইরা এবং আইলেস পুরপুরায়ার্সের আন্তঃজোয়ার শিলায় পাওয়া মিউরেক্স এবং পুরপুরা খোলস প্রক্রিয়াজাত করা হত। এই রঞ্জকটি ইম্পেরিয়াল রোমান সেনেটোরিয়াল টোগাসে বেগুনি ডোরা রঙ করে।
অগাস্টাসের অধীনে রোমান বণিকরা দ্বীপে বসতি স্থাপন করে একটি ছোট গ্রাম তৈরি করে: দ্বীপে ভিত্তি সহ একটি রোমান বাড়ি এবং শিল্পকর্ম এবং মুদ্রাও পাওয়া গেছে। রোমান সাম্রাজ্যের প্রথম এবং দ্বিতীয় শতাব্দীতে মোগাদোর এবং নিকটবর্তী আইলস পুরপুরায়ার্স বণিক জাহাজের মাধ্যমে মৌরেতানিয়া টিংগিটানার সাথে সংযুক্ত ছিল।
কিছু ঐতিহাসিক মনে করেন যে মোগাদোর দ্বীপ থেকে রোমান বণিকরা কেপ ভার্দে দ্বীপপুঞ্জে পৌঁছেছিল এবং সম্ভবত দক্ষিণে গিনি উপসাগর পর্যন্ত গিয়েছিল। প্রকৃতপক্ষে, রোমান প্লিনি দ্য এল্ডারের মতে, দ্বিতীয় জুবা কর্তৃক ক্যানারি দ্বীপপুঞ্জে প্রেরিত মৌরেতানিয়ানদের একটি অভিযান কেপ ভার্দে দ্বীপপুঞ্জ পরিদর্শন করে। রাজা জুবা দ্বিতীয় খ্রিস্টীয় প্রথম শতাব্দীর গোড়ার দিকে মোগাদোরে (মরোক্কোর এসাউইরার ঐতিহাসিক নাম) রঞ্জক উৎপাদন সুবিধা পুনরায় চালু করার জন্য একটি দল পাঠান। তখন জুবার নৌবাহিনীকে পরবর্তীতে ক্যানারি দ্বীপপুঞ্জ, মাদেইরা এবং সম্ভবত কেপ ভার্দে দ্বীপপুঞ্জের অনুসন্ধানে পাঠানো হয়।
রোমান সাম্রাজ্যের পতনের পর মোগাদোর দ্বীপ থেকে বাণিজ্য কার্যত অদৃশ্য হয়ে যায় এবং মধ্যযুগে দ্বীপটি তার বেশিরভাগ গুরুত্ব হারিয়ে ফেলে।
১৮৪৪ সালে ফরাসি নৌবাহিনী দ্বীপটি অবরোধ করে এবং মোগাদোরে ফ্রান্সের নৃশংস বোমাবর্ষণের মাধ্যমে এটি ফরাসিদের হাতে পড়ে।
১৮৬৬ সালে মরক্কোর সুলতান চতুর্থ মোহাম্মদ সম্মত হন এবং ১৮ নভেম্বর একটি "দাহির" জারি করেন, যাতে হজ থেকে ফিরে আসা এবং সেই সময়ে বিশ্বের প্রচলিত যেকোনো রোগ বহনকারী তীর্থযাত্রীদের জন্য দ্বীপটিকে লাজারেটো হিসেবে ব্যবহার করা হয়।
এটি এখন একটি প্রকৃতি সংরক্ষণাগার হিসেবে মনোনীত হয়েছে, এবং সরকারী অনুমোদন ছাড়া এটি পরিদর্শন করা যায় না। ২০০৫ সাল থেকে এই দ্বীপটিকে একটি সুরক্ষিত রামসার স্থান হিসেবে মনোনীত করা হয়েছে।
২০১৪ সালে দ্বীপের বাজপাখিদের উপর করা এক জরিপে প্রমাণ পাওয়া যায় যে, এলিওনোরার বাজপাখি ("Falco eleonorae") জীবন্ত শিকারকে পঙ্গু করে ফেলে এবং পরবর্তীতে ব্যবহারের জন্য বন্দী করে রাখে। রাবাতের পঞ্চম মোহাম্মদ বিশ্ববিদ্যালয়ের আবদেল জেব্বার কিন্নবা এবং তার সহকর্মীরা ছোট পাখিদের খুঁজে পেয়েছেন যাদের উড়ন্ত এবং লেজের পালক নেই, অথবা ছোট গর্ত বা গর্তে লুকিয়ে আছে। ধারণা করা হয়, হয় বাজপাখিরা পাখিদের খাদ্য হিসেবে রাখার জন্য পালক ছিঁড়ে ফেলে, অথবা বিকল্পভাবে, শিকাররা কাছের গর্তে আশ্রয় খুঁজে বাজপাখিদের হাত থেকে পালিয়ে যায়।